Iktatószám: HTO/511-1/2016.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2016. március 30-ai ülésére**

**Tárgy:** Beszámoló a Hévízi Polgármesteri Hivatal 2015. évi adóigazgatási tevékenységéről

**Az előterjesztő:** dr. Tüske Róbert jegyző

**Készítette:**  Fábiánné Hoffman Márta mb. hatósági osztályvezető

Dr. Vértesaljainé Halami Katalin gépjárműadó és behajtási ügyintéző

Panka-Kovács Melinda hatósági ügyintéző

Pángerné Toplak Éva idegenforgalmi adóügyintéző

Szörényi László adóügyi és építményadó ügyintéző

Szűrösné Németh Hajnalka iparűzési adó ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdésének *g)* pontja szerint a Képviselő-testület a jegyző beszámoltatása útján ellenőrzi az adóztatást, a *h)* pontja alapján tájékoztatja a lakosságot a helyi adókból származó bevételek összegéről.

A fenti jogszabályhelyek alapján a 2015. november 26-ai testületi ülésen a 321/2015. (XI. 26.) számú határozattal került a 2015. évi adóigazgatási beszámoló elfogadásra.

A részletes, az adóigazgatási tevékenységet teljes körűen átfogó beszámoló tényadatai a 2015. év I-III. negyedévi költségvetési beszámolón alapultak, illetve – könyvelés függvényében - tartalmaztak 2015. október 31. napi adatot is. Jelen beszámolóval az az éves adatokkal kiegészítésre került, hogy a jövő évtől egy teljes év adóztatási tevékenységéről kerüljön beszámoló minden év márciusában a Tisztelt Képviselő-testület elé.

1. **Adóbevételek alakulás 2015. évben**

Hévíz Város Önkormányzat működési bevételeinek 43,5 %-át a közhatalmi bevételek – helyi adók 42%-át (építményadó, idegenforgalmi adó, iparűzési adó); átengedett központi adók 0,7% (gépjárműadó); bírságok, pótlékok és egyéb sajátos bevételek 0,8% - biztosítják.

|  |  |  |
| --- | --- | --- |
| **2015. évre tervezett helyi adó bevételek** | | **2015. december 31. napjáig teljesült** |
| építményadó | 160.000 e Ft | 158.447 e Ft |
| iparűzési adó | 414.000 e Ft | 445.011 e Ft |
| idegenforgalmi adó | 480.000 e Ft | 464.264 e Ft |
| gépjárműadó | 16.000 e Ft | 17.926 e Ft |
| bírság (eredeti tervezett: 2000 e Ft) | 8.000 e Ft | 1.412 e Ft |
| pótlék (eredeti tervezett: 500 e Ft) | 500 e Ft | 8.578 e Ft |
| **összesen** | **1.078.500 e Ft** | **1.095.638 e Ft** |

A helyi adókról szóló 1990. évi C. törvény (a továbbiakban: Htv.) alapján a helyi adózás struktúrája három fő rendszerelemre épül: vagyoni típusú adók (építményadó), kommunális adó (idegenforgalmi adó) és helyi iparűzési adó.

2015. évben a helyi adók mértékében nem történt változás.

Az önkormányzatot megillető adójellegű bevételek szignifikáns része az idegenforgalmi adóból befolyó összeg, mely minden beszedett adóforintja után további 1,55 Ft normatív támogatás igényelhető. A bevételek másik legjelentősebb részét képezi az iparűzési adó, kisebb volument képvisel az építményadó.

Továbbra is meghatározó az önkormányzati adóbevételeken belül a helyi iparűzési adó súlya és szerepe.

Az önkormányzatnál maradó adóbevételek beérkezéseinek zöme az első és harmadik negyedévhez köthetőek, hiszen a március 15-i é szeptember 15-i befizetési határidők ekkor járnak le. Eddig kell megfizetni az adózóknak a helyi építményadó és a gépjárműadók éves előírásainak 50-50 %-át, valamint az esedékes iparűzési adóelőlegeket.

Jellemzően a követeléskezelési és végrehajtási eljárások eredményei is a második félévben jelennek meg a teljesülések között.

Az adóév végén (december 20-ig) egészítik ki a vállalkozások az iparűzési adóelőlegeket, így ekkor is jelentős befizetések érkezhetnek – iparűzési adóbevételként – az önkormányzat számlájára. Ennek tervezése azonban gyakorlatilag lehetetlen.

Adóbevételeink a tervezetthez képest 101,6 %-ban teljesültek, azonban a tényszerűséghez hozzátartozik, hogy azt egy több éve húzódó perben született Kúriai ítélet lezárása miatt 19 millió Ft iparűzési adó és 6.334 millió Ft késedelmi pótlék egyszeri bevétel növelte meg.

1. **Adóigazgatási feladatok**

A települési önkormányzat hatáskörébe tartozó adók és adók módjára behajtandó köztartozások nyilvántartásáról, kezeléséről és elszámolásáról szóló 13/1991. (V. 21.) PM rendelet az önkormányzati adóhatóság adatszolgáltatás feladatait szabályozza. Ez alapján az önkormányzati adóhatóság hatáskörébe tartozó helyi adókra, jövedéki adóra, az önkormányzati adóhatóságnál adóüggyel összefüggésben fizetendő közigazgatási hatósági eljárási illetékekre vonatkozó nyilvántartásait, kezelését és elszámolását, és az ezzel kapcsolatos adatszolgáltatást is ellátja.

Fenti rendelet szabályainak megfelelően, adóigazgatásban negyedéves, féléves zárásokat kell teljesíteni és továbbítani a Magyar Államkincstár illetékes igazgatósága részére. Az adatszolgáltatás a következőkre terjed ki:

* adatszolgáltatás az adófelfüggesztést igénybevevő adózókról (február 15.)
* adatszolgáltatás az önkormányzati adóhatóság által kivetéssel megállapított adókról (április 1.)
* adatszolgáltatás az idegenforgalmi adóról (március 1.)
* adatszolgáltatás az állandó jellegű helyi iparűzési adóról (július 31.)
* adóelőleg kiegészítés beérkezéséről (január 15.)
* adatszolgáltatás az ideiglenes jellegű iparűzési adóról (január 31. és március 1.)
* adatszolgáltatás a talajterhelési díjról (április 30.)
* adóhatósági zárási összesítők (június 30-i állapot július 31.; december 31-i állapot február 1.)
  1. **Építményadó**

Építményadó esetében az adó mértéke 2008. január 1. napjától 600,- Ft/m2, a törvény által megengedett maximum 2015. évben 1852,1 Ft/m2.

Az adóbevallások alapján jelenleg adókötelezettség alá eső terület 542.679 m2.

A hatályos 4/2010. (II.10.) önkormányzati rendelet – a továbbiakban: Ör. - 5. § (1) bekezdése adókedvezményt biztosít a magánszemély tulajdonosoknak, (illetve a Htv. szerint az ingatlanra bejegyzett vagyoni értékű jog jogosultjainak) – tulajdonuk arányában – a lakásul szolgáló ingatlanuk, és a lakáshoz tartozó rendeltetésszerűen használt gépjárműtároló után.

Az ilyen jogcímen illetve a törvény által egyéb jogcímen igénybe vett kedvezmény összege 177.265 e Ft volt.

Építményadó hatálya alá tartozó adózók száma 4.043 fő. Az adótárgyak száma 6.311 db.

2015. évre az előirányzat 160 millió Ft, ebből ténylegesen kivetett adó 163,5 millió Ft. A befolyt közel 158,4 millió Ft a kivetett összeg 97 %-a, mely az előirányzat 99 %-a.

|  |  |  |  |
| --- | --- | --- | --- |
| **dátum** | **kivetett adó (Ft)** | **befolyt adó (Ft)** | **%** |
| 2014.09.30 | 161 664 000 | 163 654 499 | 101,23% |
| 2015.09.30 | 148 379 088 | 149 995 548 | 101,09% |
| 2015.10.31 | 148 379 088 | 153 721 909 | 103,60% |
| 2015.12.31. | 163 522 362 | 158 446 537 | 99 % |

# Az Ör. az építményadó mértékének vonatkozásában 2016. január 1. napi hatállyal módosításra került.

**2.2 Helyi iparűzési adó**

Adóköteles az önkormányzat illetékességi területén állandó vagy ideiglenes jelleggel végzett vállalkozási tevékenység. Az adó alanya a vállalkozó. Az adókötelezettség a tevékenység megkezdésének napjával keletkezik és a tevékenység megszűntetésének napjával szűnik meg. Adóköteles iparűzési tevékenység alatt a vállalkozó e minőségében végzett nyereség-, illetőleg jövedelemszerzésre irányuló tevékenysége értendő. Ha a vállalkozó több önkormányzat illetékességi területén vagy külföldön végez állandó jellegű iparűzési tevékenységet, akkor az adó alapján – a tevékenység sajátosságaira leginkább jellemzően – a vállalkozónak kell az előírásoknak megfelelően megosztania.

Hévíz város területén önkormányzati rendelet alapján az iparűzési adó mértéke az állandó jelleggel végzett iparűzési tevékenység esetén az adóalap 2%-a, amely megfelel a törvényben előírt maximumnak.

Az adó ideiglenes jelleggel végzett iparűzési tevékenység esetében naptári naponként 3000,- forint. Ideiglenes tevékenység esetében a törvény szerinti maximum érték naptári naponként 5000,- forint. A törvényi maximum kihasználtsága 60 %.

Az iparűzési adó megfizetés sajátossága, hogy az éves bevallás során számolnak el az adózók az előző évben befizetett előleggel (március 15; szeptember 15; valamint december 20. és végül május 31.) szemben.

A 2015. év bevallási adatai:

1301 db bevallás került benyújtásra, melyek feldolgozása és ellenőrzése megtörtént.

A bevallást elmulasztók részére 2015. szeptember 15-én 259db kötelezettségük teljesítésére felszólító értesítés került kiküldésre - 2010. adóévig visszamenőlegesen - amelynek nagy számban eleget tettek az adózók. E felszólítások eredményeképpen a bevallások benyújtását és feldolgozását követően 8.835.000,- Ft iparűzési adó került megállapításra.

Volt olyan adózó, akinek több éves bevallási elmaradása most került feldolgozásra.

Azoknak a vállalkozások, (29 db) akik az ismételt felszólítás ellenére sem pótolták hiányzó bevallásaikat mulasztási bírságot szabtunk ki, melynek együttes összege 1.060.000 Ft.

Előlegcsökkentési kérelemmel – 2015. évben – 128 vállalkozás élt. Erre az adóeljárásról szóló törvény rendelkezése ad felhatalmazást a vállalkozásoknak, így az adózó akkor kérheti az adóelőleg módosítását, ha előlegét az előző időszak (év, negyedév, félév) adatai alapján fizeti és számításai szerint adója nem éri el az előző időszak adatai alapján fizetendő adóelőleg összegét, azaz ha adóalapja csökkenést mutat.

A társasági adóelőlegnek az adóévi várható fizetendő adó összegére történő kiegészítésére kötelezett vállalkozónak az iparűzési adóelőleget a várható éves fizetendő adó összegére az adóév december 20. napjáig kell kiegészítenie.

A feltöltési kötelezettség teljesítésre 2015. december elején 57 db felhívást bocsájtottunk ki azon vállalkozások részére, akik előző évben csak részben vagy egyáltalán nem tettek eleget feltöltési kötelezettségüknek, az így befolyt összeg 7.818.500 Ft.

* 1. **Idegenforgalmi adó**

Az idegenforgalmi adó kötelezettség az önkormányzat illetékességi területén legalább egy vendégéjszakát eltöltő magánszemélyt terheli. Az adó mértéke 2015-ben az előző évihez képest nem változott, 450 Ft/vendégéjszaka, a lehetséges maximális mérték 505.1 Ft.

2015. december 31-ig 464 264 e Ft adóbevétel folyt be, az előző év azonos időszakában 482 296 e Ft volt a bevétel. Az éves előirányzat 480 000 ezer Ft, melynek 97 %-a teljesült.

Befizetett idegenforgalmi adó havi megoszlása

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | jan. | febr. | márc. | ápr. | máj. | jún. | júl. | aug. | szept. | okt. | nov. | dec. | **össz.** |
| **2010** | 18 862 | 25 006 | 27 876 | 33 156 | 27 884 | 33 767 | 33 015 | 43 533 | 47 094 | 45 827 | 38 666 | 33 306 | **407 992** |
| **2011** | 17 005 | 24 400 | 26 599 | 29 266 | 31 688 | 39 607 | 37 443 | 50 573 | 60 846 | 46 412 | 41 815 | 35 267 | **440 921** |
| **2012** | 22 174 | 27 463 | 25 396 | 32 631 | 32 940 | 40 371 | 41 958 | 45 766 | 53 588 | 50 700 | 44 622 | 35 252 | **452 861** |
| **2013** | 23 573 | 27 581 | 27 205 | 36 481 | 32 883 | 47 163 | 45 777 | 48 604 | 56 230 | 52 220 | 53 150 | 36 654 | **487 521** |
| **2014** | 25 085 | 31 056 | 26 602 | 30 147 | 40 694 | 44 214 | 43 841 | 51 712 | 59 748 | 48 493 | 42 443 | 38 251 | **482 286** |
| **2015** | 23 226 | 24 996 | 24 358 | 31 098 | 33 605 | 44 395 | 45 689 | 52 203 | 60 456 | 47 592 | 43 181 | 33 465 | **464 264** |

Az adónem kintlévősége 2015. december 31. napján 4.138 ezer Ft, az előző év ugyanezen időpontjához képest - 7.117 e Ft - csökkent.

Az idegenforgalmi adó mértékéről 2015. évben a Képviselő-testület rendeletmódosítást fogadott el, miszerint 2016. január 1. napjától az adó mértéke személyenként és vendégéjszakánként 500 forintra változott.

**2.4. A gépjármű adó**

A gépjárműadó nem tartozik a helyi adók körébe, de a befolyt összeg 40%-a helyi önkormányzat bevétele, függetlenül attól, hogy előző évekről áthúzódó követeléskezelés, végrehajtás eredményeként sikerült-e beszedni, illetve az adózó fizetési könnyítés során részletekben fizette-e meg. A gépjárműadóról szóló 1991. évi LXXXII. törvény írja elő a gépjárművek adóztatásának szabályait, melyek 2015-re nem változtak.

A 2015. évre vonatkozóan 2576 db gépjárműre, 1952 adóalany terhére került gépjárműadó előírásra.

* 1. **Helyi jövedéki adó**

2015. január 1-jei hatállyal nagymértékben módosultak a magánfőzés szabályai, melynek következtében a jogalkotó a magánfőzésre vonatkozó adóbevallással, az átalányadó befizetésével, továbbá a magánfőző által birtokolt desztillálóberendezéssel kapcsolatos eljárás lefolytatását az önkormányzati adóhatóságokhoz rendelte.

A jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény 63.§ (1) bekezdés 12. pontja alapján a magánfőző az a 18. életévét betöltött gyümölcstermesztő személy, aki saját tulajdonú gyümölccsel, gyümölcsből származó alapanyaggal és párlat készítésére alkalmas saját tulajdonú desztillálóberendezéssel rendelkezik.

Adóhatóságunkhoz 2015. évben 20 bejelentés érkezett.

A saját fogyasztás céljából előállított magánfőzött párlat adómentessége 2015. január 1-jétől megszűnt és amennyiben tárgyévben a magánfőző előállít párlatot, 1000 forint/év átalányadó-fizetési kötelezettsége keletkezik. Az átalánydíjat a magánfőző fizet meg, az önkormányzat jövedéki adó számlájára, a beérkezett bevétel 15.000 Ft.

Az önkormányzati adóhatóság értesíti a desztillálóberendezés bejelentéséről, valamint a magánfőző adóbevallásáról a vámhatóságot és a bejelentéssel, bevallással érintett – más – önkormányzati adóhatóságokat. Az önkormányzati adóhatóság az értesítést a teljesítést követő hónap 15. napjáig küldi meg az illetékes vámhatóság részére.

**2.6. Talajterhelési díj**

A talajterhelési díj törvényi előírás alapján kerül beszedésre, mértéke 1 200 Ft/m3. Talajterhelési díjfizetési kötelezettség azt a kibocsátót terheli, aki a műszakilag rendelkezésre álló közcsatornára nem köt rá.

A DRV-től kapott lista elavult, pontatlan volt, emiatt felülvizsgálata aránytalanul nagy adminisztrációs terhet jelentett a realizálható bevételhez képest. 105 címet kellett megvizsgálni, melyhez a Városfejlesztési Osztály segítségét is kikértük.

Talajterhelési díjjal kapcsolatosan 2015. évben 2 db határozatban 62 ezer Ft került kivetésre.

**2.7. Adók módjára behajtandó köztartozások**

A helyi adóhatóság szedi be a külső szervek megkeresése alapján az adók módjára behajtható köztartozásokat. 2015. évben 82 db megkeresés érkezett, melyből elintézésre került 49 db. A beszedett köztartozás december 31. napjáig 1.094.138 Ft, melyből az önkormányzatnál marad 91.033 Ft.

**3. Adó-és értékbizonyítványok kiállítása**

Az adóhatóság kérelemre, törvényben előírt esetekben (hagyatéki eljáráshoz, gyámhatósági ügyekhez, földterület felajánlásához életjáradék ellenében, bírósági végrehajtói ügyekhez, NAV végrehajtási ügyekhez) az illetékességi területén fekvő ingatlan fekvéséről, értékéről és adójáról adó- és értékbizonyítványt állít ki, amely tartalmazza az ingatlan és az ingatlanszerzők (tulajdonosok) adatait, az érték megállapításánál figyelembe vett tényezőket, továbbá az ingatlannak az adott időpontban fennálló forgalmi értékét.

Adó-és értékbizonyítvány kiadására 2015. évben 121 esetben került sor, melyet megelőzött helyszíni szemle és felmérés.

**4. Hátralékok csökkentésére tett intézkedések**

Az évek során az adó fizetési morál romlása, a fizetési nehézségek következtében bekövetkezett fizetési készség és az egyéb tényezők miatt, megnövekedett a kintlévőségek nagysága.

A hátralékállomány az elévülési időszak (öt év) hátralékállományát tartalmazza. A gazdálkodó vagyonát sok esetben meghaladja tartozásaik összege, kötelezettségeik rendezésére nincs pénzügyi fedezetük. A felszámolás alá kerülő cégek esetében még megfelelő időben történő hitelezői igénybejelentés alapján is csekély az esély a követelések egy részének megtérülésére.

**Hátralékok kimutatása**

|  |  |  |  |  |  |  |
| --- | --- | --- | --- | --- | --- | --- |
| **adónem** | **összes hátralék** | | **nem esedékes hátralék** | | **túlfizetés** | |
|  | **2014.12.31.** | **2015.12.31** | **2014.12.31.** | **2015.12.31.** | **2014.12.31.** | **2015.12.31.** |
| építményadó | 46 196 266 | 41 905 138 | 329 796 | 2 226 765 | 1 438 996 | 1 826 861 |
| idegenforgalmi adó | 7 116 869 | 4 138 346 | 0 | 0 | 0 | 0 |
| iparűzési adó | 33 849 682 | 39 219 465 | 139 047 | 1 167 590 | 3 772 253 | 4 704 781 |
| gépjárműadó | 6 295 689 | 4 543 040 | 92 683 | 68 170 | 3 174 | 22 244 |
| késedelmi pótlék | 24 877 174 | 18 783 629 | 0 | 12 657 | 2 994 | 3 209 |
| bírság és végrehajtási költség | 1 145 203 | 1 128 823 | 25 000 | 5 000 | 0 | 0 |
| összesen: | 119 480 883 | 109 718 441 | 586 526 | 3 480 182 | 5 217 367 | 6 557 095 |

(hátralék összege tartalmazza a már nem működő, felszámolás alatti gazdasági társaságok adótartozását is)

2016. évre vonatkozóan megvizsgáljuk az ingóság és ingatlan végrehajthatóság hatékonyságát, lehetőségét, amelyhez végrehajtó bevonását tartanánk szükségesnek.

Hitelező igényt 2015. december 31-ig 9 esetben nyújtottuk be 4.555.075,- Ft összegre, melyből teljesült 169.843,- Ft. Az eljárás több évre is elhúzódhat, az ilyen kintlévőségek majd leírásra kerülnek, azonban az eljárás teljes lezárásáig, illetve az elévülésig az önkormányzati adóban nyilván kell tartani.

**A hátralékok 43%-a a már nem működő, illetve többnyire felszámolás alatt lévő társaságoknál van felhalmozva, ezek megtérülése nem valószínűsíthető.**

A végrehajtás eredményességét és annak folyamatát jelentősen befolyásolja az adós személyének felkutatása, a munkahelyi adatok lekérdezése, és a bankszámlaszámok lekérése. A behajtás sikerességét jelentősen meghatározza, hogy adó személy rendelkezik-e rendszeres jövedelemmel. Egyre többen vannak azok, akiknek nincs nyilvántartott jogviszonya, vagyis munkanélküli, feketén foglalkoztatják, illetve külföldön vállalt munkát.

|  |  |  |  |
| --- | --- | --- | --- |
| **végrehajtási mód** | **db** | **végrehajtás összege** | **befolyt összeg** |
| hatósági átutalás | 376 | 38.463.104 Ft | 38.188.548 Ft |
| munkabér-nyugdíj letiltás | 66 | 3.249.338 Ft | 2.662.506 Ft |
| forgalomból való kivonás | 9 | 821.998 Ft | 185.254 Ft |
| átvezetés | 17 | 372.998 Ft | 372.998 Ft |
| Nav-nak átadva | 20 | 6.771.949 Ft | 0 Ft |
| **összesen** | **488** | **49.679.387 Ft** | **41.409.306 Ft** |

Megjegyzés: A törvény az adós jövedelmének 33%-át vonhatja le, ezért akár egy adósnak több éven keresztül is vonják munkabéréből, nyugdíjából tartozását.

A Zala Megyei Nemzeti Adó- és Vámhivatalt az önkormányzati adóhatóság megkeresheti az őt megillető adótartozások behajtása érdekében az Art. 146. § (3) bekezdése és 161/A. § alapján az adózóra illetékes állami adóhatóságot. A megkeresésünk visszaigazolását követően, az állami adóhatóság végrehajtási eljárása még nem teljesült.

2015. évben a végrehajtási eljárások alkalmával minden esetben a végrehajtási költség (5.000 Ft) is előírásra került, ez összesen 995.000 Ft bevételt jelent.

A hátralékok csökkentésére a tavalyi év során a késedelmi pótlék megfizetésére 705 db felhívást küldtünk, 2.905.902 Ft összegre. A pótlékok behajtása a végrehajtási eljárás során is mindig megnevezésre került.

1. **Fizetési könnyítéses eljárások**

Magánszemélyektől 2015-ben 8 db fizetési könnyítésre, illetve adómérséklésre irányuló kérelem érkezett adóhatóságunkhoz. Adómérséklést 391 e Ft összegben engedélyeztünk, egy elutasításra került, mivel a törvényi feltételeknek nem felelt meg.

Gazdasági társaság fizetési halasztás öt esetben kért, két esetben elutasítottuk a kérelmet, mivel törvényi feltételeknek nem feleltek meg, a másik három esetben fizetési halasztást engedélyeztük. A kérelmek elbírálásánál következetesen érvényesíteni szándékoztunk azt az elvet, hogy a fizetési könnyítés nem az adózók likviditási gondjainak rendszeres könnyítésének lehetősége, hanem rendkívüli, egyedi, végleges megoldás a fizetési nehézségbe került adósnak.

**6. 2015-es ellenőrzési tevékenység helyi adók vonatkozásában**

Az Art. 86. §-a szerint az adóhatóság az adóbevétel megrövidítésének, a költségvetési támogatás, adó-visszaigénylés jogosulatlan igénybevételének megakadályozása érdekében rendszeresen ellenőrzi azokat az adózókat és az adózásban részt vevő más személyeket.

Az ellenőrzés célja az adótörvényekben és más jogszabályokban előírt kötelezettségek teljesítésének vagy megsértésének megállapítása. Az ellenőrzés során az adóhatóság feltárja és bizonyítja azokat a tényeket, körülményeket, adatokat, amelyek megalapozzák a jogsértés és a joggal való visszaélés megállapítását, és az ezek miatt indított hatósági eljárást.

A helyi adók szempontjából az ellenőrzés az adókötelezettségek teljesítését az egyes kötelezettségek teljesítését vagy elmulasztását hivatott kontrollálni, szükség esetén szankcionálni.

Megjegyzem az Art. alapján ellenőrzésnek nem minősülő több olyan cselekményt foganatosított hatóságunk – felhívások, tájékoztatások ifa befizetésre, ifa bevallást elmulasztók felhívása és szankcionálása, ifa feltöltési kötelezettségre felhívás kiküldése, amelyek nagyban hozzájárultak költségvetési bevételeink növeléséhez.

Az adóellenőrzés az adóigazgatási tevékenység legnehezebb feladata, az eredményes és hatékony ellenőrzéshez megfelelő szaktudással és tapasztalattal rendelkező dolgozókra van szükség, ellenőri feladatot a dolgozók a hatósági munka mellett - az idegenforgalmi adó kivételével - munkaterületük vonatkozásában láttak el.

**6.1. Építményadó ellenőrzés**

Az építményadó ellenőrzések az adó-feldolgozást végző ügyintéző által kerülnek lefolytatásra. 13 db ellenőrzési eljárás indult, mely 36 db ingatlant érintett, jellemzően olyan esetekben, ahol a nyilvántartásokból megállapítható adóalany a bevallási kötelezettségét elmulasztotta illetve a nyilvántartásban lévő és a tényleges adatok között eltérés volt tapasztalható. Az ellenőrzések alapján az adó-nyilvántartásokban szereplő elavult adóalanyi, adóztatási információk javításra kerültek.

A benyújtott bevallások és a saját nyilvántartásban lévő adatok eltérése esetén az ügyintéző helyszíni szemle során lézeres mérőműszer segítségével felméri az ingatlan hasznos alapterületét, ezzel segítve az ingatlantulajdonost a pontos bevallás megtétele érdekében.

A tényleges értékek meghatározásához a Földhivatal által ingyenesen megküldendő nyilvántartás feldolgozása is szükséges lenne. A nyilvántartást már korábban megigényeltük, a rendelkezésre álló Földhivatali kapacitások miatt még várni kell a teljesítését. (belterületi, zártkerti és külterületi ingatlanok vizsgálata az adókötelezettség szempontjából)

A helyi adó nyilvántartás a korábbi években alkalmazott rögzítések miatt nem teljesen pontos adatokat szolgáltat. A nyilvántartás korrigálása folyamatosan történik.

**6.2. Idegenforgalmi adóellenőrzés**

2015. évben kiemelt szerepet kapott az idegenforgalmi adókötelezettségek teljesítésének ellenőrzése. A 210 idegenforgalmi ellenőrzésből 205 alkalommal történt idegenforgalmi adókötelezettség teljesítésének *helyszíni ellenőrzés*e, ebből 24 esetben jogszabálysértés került megállapításra. Az alábbi táblázat szemlélteti a kereskedelmi és egyéb szálláshelyek ellenőrzéseinek megoszlását.

|  |  |  |  |
| --- | --- | --- | --- |
| Megnevezés | Ellenőrzések száma | Jogszabály-sértések száma | Az ellenőrzések számához viszonyítva a jogszabálysértések aránya |
| Kereskedelmi szálláshely | 34 | 7 | 21% |
| Egyéb szálláshely | 171 | 17 | 10% |
| Összesen | 205 | 24 | 12% |

Egyéb szálláshely:

3 adóbeszedésre kötelezett kapott a jegyzőkönyv alapján jogszabálysértő gyakorlat megszüntetésére szóló felhívást, 14 esetben került mulasztási bírság kiszabásra összesen 208.000 Ft (átlagosan 14.800 Ft) összegben.

Az ellenőrzési jegyzőkönyvekben összesen 39 vendég IFA könyvbe történő bejegyzésének hiányát állapítottuk meg.

Kereskedelmi szálláshely:

7 esetben került mulasztási bírság kiszabásra összesen 250.000 Ft (átlagosan 35.700 Ft) összegben. 3 esetben a szálláshelyen nem volt fellelhető az IFA nyilvántartó könyv, emiatt szabtunk ki büntetést, így a be nem írt vendégek száma pontosan nem állapítható meg.

A helyszíni ellenőrzéseken kívül 5 esetben – konkrét személyre, illetve gazdasági társaságra vonatkozó megbízólevél alapján - *Idegenforgalmi adóbevallások utólagos ellenőrzésére és idegenforgalmi adó kötelezettség teljesítésére irányuló ellenőrzés*t folytattunk le.

Az elektronikus felületek által nyert információknak köszönhetően utólagos adóbevallásokra, adóbefizetésekre is sor került. Utólagosan megállapított adó, illetve utólagosan bevallott adó ebben az évben eddig 1.450.000 Ft. Megállapított adóbírság összege 175.600 Ft.

Számos engedély nélkül működő, idegenforgalmi adót be nem szedő, illetve az önkormányzathoz be nem fizető szálláshely ügyében, az ingatlanok pontos beazonosítását követően – a szabad emberi erőforrás kapacitásának függvényében - adóellenőrzési eljárás indítottunk.

**6.3. Iparűzési adó ellenőrzés**

2015-ben helyszíni ellenőrzésre nem került sor. A bevallások feldolgozásával egyidejűleg folyamatosan történt az adózók ellenőrzése. Ez évben került sor első ízben a bevallást nem teljesítők felszólítására, illetve az ÖNKADÓ nyilvántartásunk felülvizsgálatára, amely eredményeként 8.835 ezer forint utólagos bevételt eredményezett.

1. **Jogorvoslati eljárás**

Az osztályon végzett munka jogszerűségét nagymértékben alátámasztja, hogy a kibocsátott határozatok ellen minimális számú (összesen 5 esetben) fellebbezés benyújtására került sor.

Építményadóval kapcsolatos eljárásban 2 ügyféltől érkezett fellebbezés. Első alkalommal a fellebbezés határidőn túl érkezett, mely a késedelem ellenére felterjesztésre került. A II. fokú hatóság a fellebbezés határidőn túli benyújtására hivatkozva új eljárást rendelt el, egyben felhívta a figyelmet, hogy a fellebbezést a határidő lejárta miatt saját hatáskörben kellett volna elutasítani. A lefolytatott eljárásban hozott újabb döntés ellen ismételt fellebbezéssel éltek. A II. fokú hatóság a fellebbezést megvizsgálta és az I. fokú határozatot helybenhagyta. Az ügyekben további jogorvoslatra nem került sor.

Idegenforgalmi adóval kapcsolatos mulasztási bírság megállapításáról szóló határozat ellen 1 esetben került fellebbezés benyújtásra. A jogorvoslati eljárás eredményeként a Zala Megyei Kormányhivatal a megfellebbezett határozat egy részét megváltoztatta, a kiszabott bírságot mérsékelte.

Végrehajtási kifogás 2015. évben nem érkezett.

A kormányzati szinten folyó közigazgatás korszerűsítés keretében vagy 2017. január 1-től, vagy 2018. január 1-től országosan egységesen lecserélésre fog kerülni (az igen elavult) az adóigazgatási munka végzésére kötelezően használandó ONKADO alkalmazás. Az Önkormányzati ASP rendszer keretében új alkalmazás fog bevezetésre kerülni, mely reményeink szerint modernizációja által csökkenti az adatrögzítési párhuzamosságokat. Az új alkalmazás bevezetéséig továbbra sem célszerű szoftveres adóigazgatási fejlesztés (pl. ÁNYK rendszerű bevallás kezelés) bevezetése, végrehajtása.

**Tisztelt Képviselő-testületet!**

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

Hévíz Város Önkormányzat Képviselő-testülete a 2015. évi adóigazgatási tevékenységről szóló kiegészítő beszámolót elfogadja.

Felelős: dr. Tüske Róbert jegyző

Határidő: 2016. április 1.

**3.**

**Bizottsági állásfoglalás**

|  |  |  |  |  |  |
| --- | --- | --- | --- | --- | --- |
| **Előterjesztés tárgya:**  Beszámoló a Hévízi Polgármesteri Hivatal 2015. évi adóigazgatási tevékenységéről | | | | |  |
|  | **ülés időpontja** | **határozat-szám** | **szavazati arány** | **bizottsági vélemény (kisebbségi vélemény feltüntetése)** |
| **Pénzügyi, Turisztikai és Városfejlesztési Bizottság** | 2016. március 24. | 77/2016. (III.24.) PTVB határozat | 5 igen szavazat | A bizottság az előterjesztés határozati javaslatában foglaltak elfogadását egyhangúlag javasolja a Képviselő-testület számára. |

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **mb. hatósági osztályvezető** |  |  |
| **Dr. Vértesaljainé Halami Katalin** | **gépjárműadó és behajtási ügyintéző** |  |  |
| **Pángerné Toplak Éva** | **idegenforgalmi adóügyintéző** |  |  |
| **Panka-Kovács Melinda** | **hatósági ügyintéző** |  |  |
| **Szörényi László** | **adóügyi és építményadó ügyintéző** |  |  |
| **Szűrösné Németh Hajnalka** | **adóellenőr** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
|  |  |  |  |
|  |  |  |  |