Iktatószám: SZO/272-2/2016.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2016. március 30-ai nyilvános ülésére**

**Tárgy:** Beszámoló a Brunszvik Teréz Napközi Otthonos Óvoda 2015. évi munkájáról

**Az előterjesztő:** Papp Gábor polgármester

**Készítette:** Nagy Sándorné intézményvezető

**Megtárgyalta:** Oktatási, Kulturális és Sport Bizottság

**Törvényességi szempontból ellenőrizte:** dr. Márkus Mirtill aljegyző

Papp Gábor s.k.

polgármester

**I.**

**Tárgy és tényállás ismertetése**

Beszámoló a Brunszvik Teréz Napközi Otthonos Óvoda 2015. évi munkájáról



Hévíz, 2016. 03. 09.

**Nagy Sándorné**

**Óvodavezető**

**1. Intézményünk bemutatása, létszámadatok**

**2. Feltételeink**

**2. 1. Személyi feltételeink**

**2. 2. Tárgyi feltételeink**

**3. Az óvoda nevelőmunkájáról**

**3. 1. Pedagógiai programunk céljai, feladatainak megvalósulása**

**3. 2. Továbbképzések**

**3.3. Értekezletek**

**3. 4. Minőségirányítási feladatok -Belső Értékelési Csoport**

**3.5. Szakmai munkaközösségek működése**

**3.6. Belső ellenőrzés, értékelés**

**3. 7. Hagyományok, megemlékezések**

**3. 8. Kapcsolataink**

**3.9. Gyermekvédelmi feladatok ellátásának értékelése**

**3.10. Óvodai felvétel, és beiskolázás**

**4. Összegzés**

***„ Amit mi nevelésnek nevezünk ,az nem egyéb, mint az agy programozása abban a korai időszakban, amelyben még formálható. Az emberiség jövője a neveléstől függ, attól a programozó rendszertől, amely tetszés szerint változtatható. Az emberi történelem lényegében ennek a programozásnak a fokozatos változását tükrözi. A nevelés az emberiség legfontosabb tevékenysége.” ( Szent- Györgyi Albert )***

**1. Intézményünk bemutatása, létszámadatok**

Intézményünk a 2015- ös évben 7 óvodai csoporttal működött. A beszámoló két nevelési évhez tartozó adatokat, feladatokat, értékelését tartalmaz./2014-15, 2015-16 /

Az óvoda 191 férőhelyes.

Gyermeklétszámok csoportonként

Óvoda:

|  |  |  |
| --- | --- | --- |
| Sugár u. | | |
| Csoport neve | Gyermeklétszám 2014/15. okt. 1. | Gyermeklétszám 2015/16. okt. 1. |
| Gézengúz | 22 /+1 SNI/ | 19/+1 SNI/ |
| Napocska | 21/+1 SNI/ | 21 /+1SNI/ |
| Mazsola | 21 | 20 |
| Csigabiga | 24/+1SNI/ | 21 |
| Összesen: | 88 /+3 SNI/ | 81 /+2 SNI/ |
| Zrínyi u. | | |
| Méhecske | 22 /+1 SNI/ | 19 /+2 SNI/ |
| Katica | 19 /+1 SNI/ | 21 |
| Pillangó | 17/+1 SNI/ | 16/+2 SNI/ |
| Összesen: /Zrínyi u./ | 58 /+3 SNI/ | 56 /+4 SNI/ |
| Mindösszesen: | 146/+6 SNI/ | 137 /+6SNI/ |

SNI = sajátos nevelési igényű gyermek

**2. Feltételeink**

**2.1.Személyi feltételek:**

|  |  |  |
| --- | --- | --- |
|  | Központi óvoda | Tagóvoda |
| óvodavezető | 1 fő |  |
| óvodapedagógus | 8 fő | 6 fő, közülük 1 fő helyettes |
| pedagógiai asszisztens | 1 fő | 1fő |
| óvodatitkár | 1 fő |  |
| dajka | 5 fő, közülük 1 fő konyhás dajka | 4 fő, közülük 1fő konyhás dajka |
| Összesen | 16 fő | 11fő |

Dolgozói létszámunk: 27 fő.

2015-ös évben két óvodapedagógus ment nyugdíjba, emiatt az óvodavezető személyében is változás történt. Belső átszervezés során pedig 3 munkatársunk került új munkakörbe. Kollektívánk két új dolgozóval is bővült.

A Pedagógiai Szakszolgálat nem csak logopédust, gyógy-testnevelőt, az SNI- s gyermekeknek gyógypedagógust, hanem külön fejlesztő pedagógust is biztosít, akik heti két alkalommal fejlesztik a kiszűrt gyermekeket.

Egyéni fejlesztésre szoruló gyermekeknél a csoportban dolgozó óvónők is végeznek a szakvéleményben leírtaknak megfelelő egyéni fejlesztést, melynek során féléves ciklusokra bontják az elvégzendő feladatokat, és értékelik a gyermek fejlődését.

A mozgásban, érésben lemaradt kisgyermekekkel, az óvoda fejlesztő óvodapedagógusai is foglalkoznak. Az egregyi intézményegységben a Kulcsár Mihályné féle fejlesztő torna csoportos feladatait végzik a mindennapos testnevelésbe ágyazva a nagy és a középső csoportos gyermekek Fábsicsné Nagy Erika irányításával. Központi intézményünkben a Kulcsár Mihályné féle egyéni fejlesztő tornát a kiszűrt gyermekeknek Péterné Bakos Marianna végezte ,majd nyugdíjba vonulása után megbízási szerződéssel továbbra is ő látja el ezt a feladatot.

A szolgáltatásokat igénybe vevők létszámadatai :

|  |  |  |  |  |
| --- | --- | --- | --- | --- |
|  | Sugár u. | | Zrínyi u. | |
|  | 2014/15 | 2015/16 | 2014/15 | 2015/16 |
| Logopédia Szaksz. | 29 | 21 | 18 | 10 |
| Gyógytorna Szaksz. | 14 | 22 | 7 | 7 |
| SNI-s fejlesztés Szaksz. | 3 | 2 | 3 | 4 |
| Fejlesztő foglalkozások  Szakszolgálat | 22 | 18 | 10 | 8 |
| Fejlesztő foglalkozások  Óvodai | 10 | 6 | - | 11 |
| Hittan | 15 | 11 | 10 | 20 |
| Úszás | 28 | 20 | 12 | 12 |
| Sószoba | 37 | 34 | 4 | 2 |

A fenntartó önkormányzat 100%-os támogatásával elindult a nagycsoportos óvodások úszásoktatása. Tavasszal,ősszel 10-10 alkalommal vettek részt a gyermekek az oktatáson, amely bővítette a mozgásra nevelés lehetőségeit.

**2.2 Tárgyi feltételeink**

A fenntartó önkormányzat mindig biztosította az óvoda működéséhez szükséges feltételeket. Intézményünk tárgyi ellátottsága jó, a csoportszobák bútorzata, a különböző nevelési területekhez tartozó eszközök és technikai felszerelések szintén megfelelnek az elvárásoknak. Az elkövetkező évek fejlesztése leginkább az udvari játékok korszerűsítését foglalja magában.

Óvodai alapítványunk anyagi forrásait erősíti óvodabáli bevételünk, és támogatóink pénzbeli adományai is. Az alapítvány támogatásával vezettük be a múzeumpedagógiai foglalkozásokat a 2015/16-os nevelési évtől.

**3. Az óvoda nevelőmunkájáról**

**3. 1. Pedagógiai programunk céljai, feladatainak megvalósulása**

Alapvető célunk a családi nevelésre építve, a gyermekek sokoldalú, harmonikus személyiségfejlesztése az egyéni sajátosságok és az eltérő fejlődési ütem figyelembevételével.

Céljaink továbbá:

A gyermekek mindenek felett álló érdekeinek tiszteletben tartásával mindkét óvodaépületünkben a nyugodt és kiegyensúlyozott légkör biztosítása. Törvényes és színvonalas intézményműködés , az Óvodai Nevelés Országos Alapprogramjához igazodó pedagógiai munka. Az óvoda szabályozó dokumentumainak /PP, SZMSZ, Házirend/ egységes értelmezése, gyakorlati megvalósítása. Az óvoda szakmai színvonalának további erősítése.

Feladatainkat a környezet megismerésére nevelést ,az egészséges életmódra nevelést, érzelmi nevelést, szocializációt, értelmi fejlesztést változatos tevékenységek szervezésével érjük el, derűt, biztonságot sugárzó környezetben, légkörben.

Az óvodáskorú gyermekek legfontosabb, legfejlesztőbb tevékenysége a játék***,*** amelyre legtöbb időt fordítunk a napirendben. Fontos feladattá vált a szabad játék megerősítése, feltételeinek biztosítása.

A fejlesztéstaz anyanyelvi, környezeti, matematikai, irodalmi, vizuális,zenei, testi nevelés keretében komplexen valósítjuk meg sok tapasztalatszerzéssel, játékkal, mozgással, játékos cselekedtetéssel.

Kiemelt figyelmet kap a gyermekvédelmi jelzőrendszer működtetése, mely az óvodavezető és a gyermekvédelmi felelősök feladata.

Feladataink a 2014/15-ös, 2015/16-os tanévben kiegészülnek az alábbiakkal: Folyamatos felkészülés a külső tanfelügyeleti szakmai ellenőrzésekre és a pedagógusok előmeneteli rendszerének alapját képező minősítési rendszer bevezetésére.

Az intézményvezetés felelőssége a nevelőtestület felkészítése a tanfelügyeleti ellenőrzésre, az intézményi önértékelés megszervezése, tevékenységlátogatási, dokumentumellenőrzési intézményi gyakorlat megújítása.

A pedagógusok felelőssége, hogy a nevelési tevékenység és foglalkozáslátogatás, valamint az azt követő dokumentumellenőrzés során a belső és külső ellenőrzéseknél felkészültségüket, pedagógusi kompetenciájukat, hivatásszeretetüket bizonyítsák.

A 2015-ös év decemberében 2 kolleganő tanfelügyeleti ellenőrzésére került sor. Az ellenőrzés kedvező tapasztalatokkal zárult.

Ebben a tanévben a pedagógiai programból fakadó főbb feladataink mellett a következő kiemelt feladataink vannak:

Helyi nevelési programunkat kiegészítettünk a kompetencia-alapú óvodai nevelés elméleti alapvetéseivel, a nevelőtestület által kidolgozott innovációkkal. /TÁMOP 3.1.4 PÁLYÁZAT/ Mindkét intézményegységünk egy-egy csoportjában: Napocska, Méhecske továbbra is megvalósul a kompetencia alapú óvodai nevelés.

2015 szeptemberétől bevezetésre került az óvodások részére a múzeumpedagógiai bérlet, mely négy foglalkozást tartalmaz, és olyan érdekes foglalkozásokat jelent, melynek során szakember segítségével hozzák közel óvodásainkhoz a régmúlt tárgyi emlékeit.

A környezet megismerése, védelme, a környezettudatos magatartás kialakítása érdekében készült projektek:

Kincsünk a víz: Napocska csoport

Életadó víz: Méhecske csoport

A többi csoport éves és heti terveiben is szerepelnek az intézményi önálló innovációk, valamint az egy hetes projektek, és az átvett jó gyakorlatok.

Intézményi önálló innovációk: Egészséges életmód - egészséges életszemlélet, Egészséges életszemlélet – környezetvédelem

Egyhetes projektek a gyermekhét programjai. A Vidám Lurkó Napok és a Tarka Forgatag gyermek heti projektjeink is változatos, élményekkel teli programokat biztosítottak: kirándulás, gyermeknap, mesenap, zenei nap, sportnap. A sportnap és a gyermeknap a szülőkkel közös rendezvény volt.

A környezettudatos magatartás kialakítását jól szolgálja, hogy mindkét óvodában szerveztünk papírgyűjtést két- három alkalommal. Egregyen még műanyag kupak, flakongyűjtés is volt. A szelektív hulladékgyűjtés is jól működik a csoportokban. Odafigyelünk az energiával való takarékosságra. /áram, víz/ Mindkét intézményünk elnyerte a „Zöld Óvoda” címet. Egregyi

intézményegységünk „Madárbarát Óvoda” címmel is büszkélkedhet, amelyet nem csak a madáretetők, hanem a madárodúk felszerelésével és a rovarhotel elkészítésével érdemeltek ki.

Városunk hírnevét emeli az évente megrendezésre kerülő *„*Hévízi Óvodapedagógiai Nap”, amely az óvónők szakmai kitekintését, fejlődését segíti. A 2015 október 9-én megtartott programra 4 megyéből több mint 100 óvónő volt kíváncsi. Az előadások mindig a legaktuálisabb téma köré szerveződnek, neves előadók részvételével.

Óvodapedagógiai munkánkat a Pedagógiai Program, és az éves munkatervünk alapján végezzük. Nevelési feladatainkat éves lebontásban a munkatervünk tartalmazza, határidők, felelősök meghatározásával. Mindezek megvalósítását a tanévzáró értekezleten értékeljük, elemezzük az intézmény gyakorlatát a célok tükrében.

**3.2. Továbbképzések.**

Nevelőtestületünk az eredményes munkavégzés érdekében részt vesz különböző szakképesítést, szakvizsgát nyújtó képzéseken, szakmai tanfolyamokon. Az óvónő személyisége kulcsfontosságú a gyermekek életében, és éppen a meghatározó személyiség jellemzők kapcsán szükséges a folyamatos tanulás , az egyre inkább előtérbe kerülő önképzés. Óvodánk humán erőforrás képzettsége a következő:

|  |  |  |  |
| --- | --- | --- | --- |
| **Beosztás** | **Létszám** | **Szakvizsgát tett** | **Egyéb szakképesítés** |
| **Óvodavezető** | 1 fő | 1 fő | Fejlesztőpedagógus  Óvodai szakértő |
| **Vezető helyettes** | 1 fő | 1fő | Közoktatás-vezető  Logopédiai szak-óvodapedagógus |
| **Óvoda-pedagógus** | 13 fő | 3 fő | 1 fő Tanító  1 fő Gyógypedagógus  1 fő Fejlesztő-pedagógus  2 fő Német nemzetiségi óvodapedagógus  1 fő Közoktatás-vezető  2 fő Logopédiai szak-óvodapedagógus  1fő SNI-s gyermekeket fejlesztő ped.  1 fő drámapedagógus |

A 15 óvodapedagógus közül 5-nek szakvizsgája van. A portfóliót minden szakvizsgázott óvodapedagógus feltöltötte 2014. április 30.-ig, így 2015. január 1.-el pedagógus II. kategóriába kerültek. /pedagógus életpálya modell/

Egy óvodapedagógus minősítése 2016. áprilisban esedékes.

Munkatársi kapcsolatunkra jellemző a pedagógiai munkát segítő munkatársakkal való együttműködés erősítése, szakmai ismereteik bővítése, kompetenciák szerinti bevonásuk a célok és feladatok eredményes megvalósításába.

A következő nevelési évtől szeretnénk beépíteni programunkba a tehetséggondozást, ennek érdekében a 2015 –ös évben 3 fő óvónő kezdte el a tehetséggondozó óvodapedagógus képzést. Továbbképzéseinket is e köré a téma köré szervezem a következő évben.

**3.3.Értekezletek:**

Értekezleteink általános célja minden esetben az eredményes működést szolgálja, és a pedagógiai valamint szervezési feladatok intézményi szintű koordinálását.

Nevelés nélküli munkanapjainkat szervezetfejlesztő szakmai továbbképzésre használtuk fel.

|  |  |  |
| --- | --- | --- |
| Időpont | Téma | Felelős |
| április 17 | szakmai tapasztalatcsere  partneri kapcsolatok bővítése | óvodavezető |
| június 15 | évzáró értekezlet | óvodavezető |
| augusztus 31 | évnyitó értekezlet | óvodavezető |
| október 9 | Óvodapedagógiai Nap  szakmai rendezvény | óvodavezető |

Nevelőtestületi, munkatársi értekezleteink célja a teljes dolgozói kört , és intézményi célok elérését érintő működési tervek, értékelések egységes értelmezése, megbeszélése.

Óvodavezetői értekezleteink,megbeszéléseink a nevelési év feladatairól , az intézményi elvárásoknak való megfelelésről, a dokumentációk aktualizálásáról, és az éppen elvégzendő feladatainkról szólnak.

**3.4. Minőségirányítási feladataink- Belső Önértékelési Csoport**

Minőségirányítási csoportunk átalakult Belső önértékelési csoporttá, így a tagok száma 5 fő lett. Változás történt az óvodapedagógusok teljesítményértékelési rendszerében, melyet az „Országos Tanfelügyeleti Kézikönyv„ tartalmaz. Az új szempontok kidolgozása ujjáalakult munkaközösségünk feladata. Ezzel együtt kiemelt feladataik a következők:

* Intézményünk Belső Önértékelési Szabályzatának elkészítése.
* Az önértékelési folyamat céljának, és elvárt eredményeinek meghatározása
* A keletkezett dokumentumok kezelése.
* Belső értékelés, mérés elvégzése.
* Segítségnyújtás a PÉM -PSZE . feladataihoz kapcsolódó kérdésekben.

**3.5. Szakmai munkaközösségek működése**

Nevelőtestületünk valamennyi tagja legyen tevékeny részese munkaközösségeinknek, mely a 2015-ös évben :

* hagyományőrző
* belső önértékelési
* innovációs szakmai munkaközösség .

Kapcsolódási pontok a szakmai és egyéb szerveződések (gyermekvédelem, pedagógiai asszisztensek, dajkák ) között az intézményi célok miatt indokoltak. Elvárás a tudatos felkészülés, a korrekt információ átadás, hatékony feladatvállalás.

Innovációs szakmai munkaközösségünk feladatai:

* szakmai szervezetfejlesztés
* PR tevékenység
* intézményi elvárásaink támogatása
* tevékenység látogatások szervezése, lebonyolítása
* tapasztalatok megbeszélése, esetleges változtatások kidolgozása

A 2015-ös év szeptemberéhez kapcsolódik még a belső hospitálási rendszer kialakítása, mely éppen azzal a céllal jött létre, hogy az ellenőrzési és előmeneteli rendszerre tudatosan készülhessenek fel óvodapedagógusaink. Az egymást látogató óvónők az ellenőrző látogatások szempontjai alapján végzik megfigyeléseiket, és beszélik meg tapasztalataikat, reflexióikat.

A munkaközösségi feladatok ellátásához szükséges eszközök, dokumentumok, információk az aktualitásnak megfelelően munkatársaim rendelkezésére álltak.

**3.6. Belső ellenőrzés, értékelés**

A belső ellenőrzések és értékelések a Munkatervben előírt ütemterv szerint zajlottak, megadott szempontok alapján . Kiemelt figyelmet fordítottunk a leginkább fejlesztést igénylő területekre:

* konfliktuskezelés
* hatékony együttműködés a családokkal
* továbbképzéseken való részvétel
* óvodai dokumentumok tartalmi és formai megfelelése

**3.7. Hagyományok, megemlékezések**

**Hazafias ünnepek:**

Megemlékezünk március 15-ről, október 23-ról a városi emlékműnél közös énekléssel, gyertyagyújtással, versmondással, iskolások éneklésével.

**Hagyományőrző ünnepek, rendezvények:**

Vidám hangulatú farsangi ünnepséget szerveztünk mindkét óvodánkban.

A Húsvétot megelőző hetet tojásfestési technikák megismerésével, gyakorlásával, locsolóversek tanulásával töltötték a gyermekek.

Tavasszal zöldág-járást szerveztünk mindkét óvodánk udvarán.

Dolgozói kollektívánk tagjai közül többen vettek részt a Boldog Békeidők Hévíze

elnevezésű városi rendezvényen.

A gyermeknap egész hetet magában foglaló változatos tevékenységekkel telt.

Az anyák napi ünnepségeknél a gyermekek egyenként köszönthették az édesanyjukat verssel, dallal, virággal és az általuk készített ajándékkal. Az évzáró

ünnepségeken változatos műsorokat mutattak be a szülőknek gyermekeink az egész évben tanultakból, s a végén meghatottan búcsúztak a nagycsoportosaink.

Szeptemberben a Sugár úti óvodában vidám, paprikás krumpli főzéssel összekötött kerti partit szerveztünk a gyermekeknek, szülőknek.

Az egregyi óvodában dolgozók részt vettek már hagyományosan a szüreti főzőversenyen.

Az adventi ünnepkör a karácsonyi készülődés jegyében telt.

Lucázás /Teréz Anya, Szent Lukács Idősek Otthona, Városi Advent/ Betlehemezés / Teréz Anya, Szent Lukács Idősek Otthona, Városi Advent, Hotel Európa/

Az egregyi intézményben nagyon szép udvari betlehem került kiállításra, mely közös szülői és óvónői munka eredményeképpen örvendeztette meg az arra járókat.

**Természeti ünnepek:**

Csoportonként más – más tevékenységekkel, kirándulásokkal emlékeztek a gyermekek az Állatok Világnapjáról, a Víz Világnapjáról, a Madarak és Fák Napjáról.

**3.8. Kapcsolataink**

Intézményünk megítélése, és a gyermekek érdeke szempontjából kiemelten fontos, hogy széles kapcsolatrendszert építésünk ki a családokkal, iskolával, egyéb városi intézményekkel.

**A családokkal való kapcsolat szinterei:**

**Napi kapcsolat**

A családokkal való együttműködés különböző színtereken zajlik. Az óvónőknek napi kapcsolata van a családokkal. A napi találkozások módot adnak arra, hogy a gyermek nevelése szempontjából elengedhetetlen szülői támogatást, egyetértést megszerezzük, és a gyermek problémáinak megoldásában a szülők aktív részvételét, biztosítsuk.

**Összevont szülői értekezletek**

Tájékoztatás az intézmény egészének életéről, munkatervről, aktuális feladatokról. /évente 1alkalom/

Szülői Fórum szervezése aktuális, szülők által preferált témában, szakértő előadóval. /évente 1 alkalom /

**Csoportos szülői értekezletek**

A csoportokban az adott közösséget érintő, nevelési, együttműködési kérdésekben megtartott szülői értekezlet. /évente 2 alkalom/ A szülői értekezletekről készített feljegyzéseket és a szülők aláírását tartalmazó jelenléti ívet a csoportnaplók tartalmazzák.

**Fogadóórák**

A gyermek egyéni fejlődéséről, haladásáról szükség szerint, de minimum félévenkénti értékelés történik fogadóóra keretében. A fejlődés folyamatos nyomon követése, megfigyelési eredmények alapján, meggyőzve a szülőt, hogy jól ismerjük gyermekét, követjük fejlődését, kiemeljük az eredményeket, együttműködést kérünk a problémás területek közös „kezelésében”. Ezzel a formával bizonyíthatóan erősödik a szülő és pedagógus közötti bizalom.

**Családlátogatás**

Nagymértékben hozzájárul a pedagógiai munka eredményességéhez, az egységes követelmény állításával a gyermek problémája csökkenthető. Szülők kérésére, illetve szükség szerint is szívesen mennek pedagógusaink.

**Nyílt nap**

Kedvelt a szülők körében, ilyenkor megfigyelhetik gyermekeik játékát, a tanulási folyamatban való részvételüket, kitartásukat, érdeklődésüket, aktivitásukat.

Ezen kívül a közös rendezvényeken való részvétel /Sportnap, Gyermeknap, Őszi kerti parti, szülői fórumok, óvodabál/ is erősíti az együttműködést és segíti a kölcsönös bizalom kialakulását.

**Bölcsődével való kapcsolat**

Nagyon szorosnak mondható, hiszen a kisgyermeknevelők figyelemmel kísérhetik a tőlük óvodába kerülő gyermekek beszokását, és tavasszal az óvónők is meglátogatják a leendő óvodásokat. A zene-bölcsi foglalkozásokat az óvoda tornatermében tartják, és rossz időben mozogni, játszani is átjönnek a kicsinyek. A gyermek héten közös programjainkon is szeretettel látjuk a bölcsődéseket.

**Illyés Gyula Általános és Művészeti Iskola**

Óvodapedagógusok látogatása az első osztályosokhoz

Tanítók látogatása a nagycsoportosokhoz

A nagycsoportosok ismerkedése az iskolával

**Gróf I. Festetics György Művelődési Központ**

Különböző kiállítások látogatása

Könyvtár foglalkozások szervezése a nagycsoportosoknak

Rajzpályázaton való részvétel

Mindezek az alkalmak a gyermekek művészeti nevelését, érzékenyítését segítik elő.

**Fenntartóval való kapcsolat**

**Képviselőtestületi, bizottsági ülések**

Különböző értekezletek, megbeszélések /polgármester, pénzügyi osztályvezető, közoktatási referens/

**Kimutatások, statisztikák, jelentések készítése**

Fenntartónkkal való kapcsolat fontossága kiemelendő, hiszen az önkormányzat támogatása nélkül gyermekeinknek nem teremthetnénk barátságos, a kor igényeinek megfelelő környezetet és mi sem dolgozhatnánk ilyen körülmények között.

**Teréz Anya és a Szent Lukács Idősek Otthonával**, valamint az **Európa Szállodával v**aló kapcsolatunk az ünnepi műsorokban valósul meg.

**További kapcsolataink:**

* GAMESZ
* Gyermekjóléti Szolgálat
* Gyermekorvos, védőnők, egészségügyi szervek
* Pedagógiai Szakszolgálat Zalaegerszeg
* Pedagógiai Szakszolgálat Keszthely
* Ózdi és Hajdúnánási Óvoda, mellyel kölcsönös látogatás keretében ismerkedtek meg az egregyi kolléganők. Szakmai tapasztalatcsere,és látogatások kapcsán bepillantást nyerhettek az ott folyó pedagógiai munkába, átadhatták az itt gyűjtött ruha és játék adományokat. A kialakult együttműködést továbbra is ápolni kívánjuk, folyamatos kapcsolattartás keretében.
* Nagykanizsai Gyermekotthon- ahová decemberben a Kedves Szülők részéről adományként összegyűjtött játékokat és ruhákat juttattuk el a GAMESZ autójának segítségével.

**3.9.Gyermekvédelmi feladatok ellátásának értékelése:**

Csoportjainkban minden nevelési év elején felmérjük a hátrányos és halmozottan hátrányos helyzetű gyermekeket. Probléma felmerülése esetén a Családsegítő és Gyermekjóléti Szolgálattal együtt keressük a megoldást., mely szervezettel együttműködésünk évek óta nagyon jól működik. A 2015-ös évben egy testvérpárról kellett óvónői véleményt kiállítani. Óvodai munkánk során legfontosabb feladatunk a gyermekek esélyegyenlőségének biztosítása. Gyermekvédelmi felelőseink a havonta megtartott üléseken tájékoztatást kapnak az aktuális tudnivalókról.

**3.10.Óvodai felvétel és beiskolázás**

Az óvodai felvételek és a beiskolázás folyamata a törvényi előírásoknak megfelelően történt. Azok a gyermekek maradnak további óvodai nevelésben, akiknél az óvónők ezt indokoltnak látják, és a gyermek fejlődését, érését szolgálja a megismételt nevelési év. Ezt minden esetben szülővel, fejlesztő pedagógussal, vagy szakvéleménnyel támasztjuk alá. Szükség esetén igénybe vesszük a Szakszolgálat, és a Szakértői Bizottság munkáját is.

**4. Összegzés:**

Köszönet illeti városunk Polgármesterét, a Képviselőtestület tagjait, hiszen céljaink eléréséhez minden segítséget megkapunk tőlük. Az elkövetkező években szeretnénk óvodáink udvarát esztétikusabb, biztonságosabb játékokkal felszerelni, amelyek többféle és sokszínűbb mozgáslehetőségeket nyújtanak gyermekeinknek.

Az intézmény elismertségéhez, sikeréhez a legnagyobb erőforrás a dolgozók szakmai tudása, munkája, emberi értékei. Valamennyi munkatársam: vezető-helyettes, óvodapedagógusok, pedagógiai asszisztensek, óvodatitkár, dajkák, lelkiismeretes és összehangolt munkája hozzájárul óvodai nevelésünk eredményességéhez. Tudjuk hogy minden gyermek akkor fejlődik a legjobban, ha testileg és lelkileg is jól érzi magát. Miután az óvodáskorú gyermekekben még nem tudatosulnak lelki szükségleteik,ezért az őket körülvevő felnőttek feladata ezt számukra biztosítani. Abban látom az elkövetkező évek legnagyobb kihívását hogy a szülőkkel egyetértésben a gyermekek érdekeit szem előtt tartva biztosítani tudjuk óvodásaink számára a testi-lelki komfortérzést. Ez azért nehéz feladat, mert a szülők egy része maga is küzd ennek az érzésnek a megteremtéséért. Kollektívánk megtesz mindent azért, hogy a hozzánk járó gyermekek ebben sem szenvedjenek hiányt.

Bízom benne, hogy nevelőtestületünk és segítő munkatársaink a továbbiakban is szeretettel és szakmai hozzáértéssel végzik munkájukat a gyermekek, szülők és a fenntartó megelégedésére.

Nagy Sándorné

óvodavezető

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek! A döntés egyszerű szótöbbséget igényel.

**II.**

# Határozati javaslat

1. Hévíz Város Önkormányzat Képviselő-testülete a Brunszvik Teréz Napközi Otthonos Óvoda 2015. évi munkájára vonatkozó beszámolóját köszönettel elfogadja.

**III.**

**Bizottsági állásfoglalás**

|  |  |  |  |  |  |
| --- | --- | --- | --- | --- | --- |
| **Előterjesztés tárgya:**  Beszámoló a Brunszvik Teréz Napközi Otthonos Óvoda 2015. évi munkájáról | | | | |  |
|  | **ülés időpontja** | **határozat-szám** | **szavazati arány** | **bizottsági vélemény (kisebbségi vélemény feltüntetése)** | | |
| **Oktatási, Kulturális és Sport Bizottság** | 2016. március 24. | 8/2016. (III.24.) OKSB határozat | 2 igen szavazat | A bizottság az előterjesztés határozati javaslatában foglaltak elfogadását egyhangúlag javasolja a Képviselő-testület számára. | | |

**V.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Dr. Keserű Klaudia | ügyintéző |  |  |
| Dr. Márkus Mirtill | aljegyző |  |  |
| Szintén László | pénzügyi ellenőrzés |  |  |
|  | egyeztetési kötelezettség |  |  |
| Dr. Márkus Mirtill | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Nagy Sándorné | intézményvezető |  |  |
|  |  |  |  |