cimervonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HTO/\_\_\_\_/2016.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2016. március 30-ai nyilvános ülésére**

**Tárgy:** Beszámoló a Teréz Anya Szociális Integrált Intézmény 2015. évi munkájáról

**Az előterjesztő:** Papp Gábor polgármester

**Készítette:**  Varga András Teréz Anya Szociális Integrált Intézmény vezetője

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Intézményünk látja el Hévíz város szociális alapellátási, szakellátási, valamint egészségügyi alapellátási feladatait. Ebből kifolyólag szinte nincs olyan felmerült lakossági szükséglet e két területen, mely esetekben ne kerülnénk kapcsolatba a születéstől az elmúlásig a családok mindennapjai, élete során.

2015. év során is magas szakmai színvonalon működtettük szolgáltatásainkat, munkatársaink minden esetben arra törekedtek, hogy e törékeny és érzékeny területen, a humánum kerüljön mindenek előterébe.

Az alábbiakban részletezve az egyes feladatok részletes beszámolója olvasható, mely arra irányul, hogy bemutassuk munkánkat a fontosabb irányszámok és szakmai tevékenységek tükrében.

1. **Idősek Otthona**

Ez a típusú ellátás azoknak az idős, önmagukról önállóan gondoskodni nem képes embereknek nyújt segítséget, akik otthonukban egészségi állapotuk, idős koruk, vagy speciális gondozási igényeik miatt már nem elláthatók, és a családi háttér sem képes rá, hogy a nap 24 órájában a hozzátartozó segítségére legyen.

A bekerülés kérelem útján lehetséges, melyet előgondozás követ, melynek célja annak megállapítása, a kérelmező jogosult – e ezen ellátási forma igénybevételére. Ezt követően, amennyiben a felmérés azt tartalmazza, hogy a kérelem mögött valós szükséglet áll fenn, várólistára kerül a kérelmező. 2015. december 31 – i állapot szerint a várólistán szereplő kérelmezők száma 32 fő.

Új lakó bekerülését megelőzően a várakozók közül az intézményvezető, az egészségügyi koordinátor, valamint az intézmény háziorvosa áttekinti a kérelmeket, különös tekintettel a sürgősségi elhelyezést kérőket, és tájékoztatja a Polgármestert az aktuális helyzetről. A szakmai team feladata a megalapozott döntés meghozatalának előkészítése.

Az intézményben lakók egészségi állapotának figyelemmel kísérése az egyik fontos momentum, ezért az előírtakon túl több szakorvossal is kapcsolatban vagyunk.

Az intézmény háziorvosa: Dr. Dudás Margit látja el a feladatokat heti 4 órában, ez általában csütörtökön történik, kivételes esetben megbeszélés szerinti napon. A háziorvos feladata a lakók egészségi állapotának felmérése, gyógyszerfelírás, szakrendelésre beutalás, megbetegedés esetében hatáskörében gyógyítás, illetve megelőzés.

Az intézményt látogató szakorvosok:

Dr. Nyárádi Attila belgyógyász, diabetológus, endokrinológus, kardiológus. Rendelési ideje: Péntek 12:30-14:30-ig. Főbb feladatai: ellenőrzi a vércukor értékeket, terápiás javaslatot ír, szakorvosi javaslatot ad a diabéteszes gondozottjainknak, diétát javasol, beállítja a vérnyomásokat, pulzusszámot, EKG eredményt értékel, belgyógyászati szakvizsgálatot végez a műtétre előjegyzett gondozottjainknak, pajzsmirigy problémára TSH beállítást végez.

Dr. Balogh Judit pszichiáter. Rendelési ideje: Péntek 8:00-10:00-ig.

Feladatai: pszichiátriai, vagy mentális betegségre utaló tünetek esetén a lakók kivizsgálása, szakorvosi javaslat, terápia beállítása, demencia vizsgálat.

Dr. Szőcs Tamás sebész. Rendelési ideje: Kedd 9:00-10:00-ig. Feladatai: lábszárfekélyek, decubitusok kezelése, kötszerjavaslatok, érsebészeti ellátás, visszerek kezelése.

A bentlakásos ellátásra folyamatosan olyan gondozottak kerülnek be, akiknek az egészségi állapota indokolja, hogy magas szintű ellátásban részesüljenek, ezért továbbra is szükségesnek látjuk a szakorvosok munkáját.

Sajnos a kérelmezők egészségügyi állapota egyre rosszabb, mely a bekerülés időpontjára általában tovább romlik. Az ápolás – gondozási tevékenység sajnos egyre jobban megterheli a szakdolgozókat. Úgy látjuk, bár több szakember dolgozik az intézményben a jogszabály által előírtnál, de mégis hosszú távú célként kell meghatározni a létszám növelését. Ennek több oka is van: egyrészt a két telephelyes működtetés több szakembert igényel, és ahogy az NRSZH ellenőrzése során rámutatott, a rendelkezéseket telephelyenként kell értelmezni. Másrészt a lakók általános egészségi állapota már bekerüléskor jelentősen rosszabb, mint évekkel ezelőtt, ezért a napi munkafolyamatok már csak úgy láthatók el, ha ahhoz a további munkatársakat vonunk be, például a közfoglalkoztatotti program keretében. Sajnos egy esetleges betegszabadság, táppénz esetében nagyon feszített beosztásban dolgoznak munkatársaink, valamint a szabadságok kiadása is olykor nehézségekbe ütközik.

Lakóink egészségi állapotára az alábbiak jellemzők:

Részlegesen önellátó: 11 fő

Kerekes székes: 18 fő

Fekvő betegek száma: 28 fő, melyből 12 fő kontrakturás (ízületi mozgásbeszűkülés, mely merev testhelyzettel jár),azaz sajnosnem tud semmit segíteni az ápoló személyzetnek a merevség miatt, csak kirögzítve ültethető kerekesszékbe. Teljes ellátást igényelnek, pelenkát viselnek, etetésre szorulnak, napközben csak részben kiültethetők, ehhez 2 fő szakdolgozó szinte 10 órás folyamatosfizikai munkája szükséges.

Inkontinensek száma: 48 fő

Betegségeik:

80 % Pszichoszomatikus megbetegedésben szenved

90 % Hypertoniás

9 fő Inzulinnal kezelt cukorbeteg

4 főt Nephrológia kezel, EPO inj. adása

15 fő Demencia kórképet mutat, melyből 6 fő súlyos demens, a 7 főnél középsúlyos demenciát állapítottak meg (felülvizsgálatuk 2016 – ban is folyamatos)

25 fő folyamatosan pszichiátriai kezelésekben részesül

6 főnél decubitus alakult ki, melyet szakorvosi segítséggel oldottunk meg

A működési engedélyünkben meghatározott 57 fő ellátottat éves szinten teljesítettük, statisztikáink 2015 – ben az alábbiak szerint alakultak e tekintetben:

Éves gondozási napok száma: 20793 nap

Ebben az időszakban 10 fő exitált

Felvételre került 10 fő

Átköltözöttek száma 5 fő

Előgondozások száma: 33 fő

Kórházba utaltak száma: 12 fő

Lakóink egészségi állapotának romlása leginkább a Szent András utcai telephelyünkön élőket sújtotta. Az állapotromlás munkafolyamatok időtartamát hosszabbítja, nehezíti a minőségi munkavégzést. Az ápolást, gondozást végző személyzet fizikailag, pszichésen leterhelt, ami az elkövetett hibák esélyét növeli, valamint a dolgozók megbetegedési kockázata is növekedhet.

A megoldást a nővér létszám bővítésében látom, amennyiben lehetséges, fontos lenne 1 fő férfi munkaerő felvétele is, aki betegmozgatásban, szállítási feladatokban segítene. Az elmúlt időszakban 1 fő 8 órás közfoglalkoztatott szociális gondozóval részben megoldódott ez a probléma is, de sajnos kevésnek bizonyult.

A mentális munka valamint a foglalkoztatási lehetőségek továbbra is korlátozottak. Egyrészt a lakók egészségi állapotából következik, hogy kevés olyan lehetőség van, amire képesek még, illetve kevés olyan tevékenység van, mely megtartható, vagy visszaállítható. Lakóink nehezen motiválhatók, munkatársaink igyekeznek színesebb, érdekesebb tevékenységeket végezni, de nincsenek könnyű helyzetben. Az ünnepi megemlékezésekhez kötődő programok mindig felkeltik érdeklődésüket, aktívan azonban nehezen bevonhatók.

A lakók egészségi állapotát szintén javítja gyógytornász foglalkoztatása. 2015. év során korábbi gyógytornászunk elment, de helyét segítségével két fiatal kolléganővel pótoltuk, továbbra is megbízásos jogviszonyban. A foglalkozások egyéni és csoportos szinten is megvalósulnak. Ahogy a fenti bemutatásból is kiderül, nagy szükség van munkájukra, fontosnak tartjuk és orvosilag minden esetben indokolt a gyógytorna. Hosszú távon úgy látom, szükséges lenne 1 fő főállású gyógytornász alkalmazása a megnövekedett igények kielégítésére.

Lakóink hitéletbeli, vallásgyakorlási téren is támogatjuk. Hetente, illetve kéthetente van szentmise és istentisztelet, valamint biblia felolvasás, zsoltár éneklés is, mely nagyon fontos lakóink számára.

Mindennapi programjainkba beépítjük az egyes ünnepeket, és az azokhoz kötődő hagyományokat is. Ilyen az adventi időszak és a karácsony, a farsangi időszak, a böjt és a húsvét, nőnap, majális, szüreti időszak, idősek hónapja, melyek köré mindig színes programokat építünk fel. Fontos annak szem előtt tartása is, hogy lakóinknak intézményünk az otthona, ezért a helyiségek megjelenésére, küllemére is nagy hangsúlyt fektetünk, az alkalomhoz illő díszítéssel látjuk el, melyet gyakran ők maguk készítenek a foglalkozások során.

Nagyon fontosak az intézményen kívüli programokon való részvétel, lakóink értelemszerűen szeretnek kimozdulni az otthonból. Erre szerencsére több lehetőségünk van, igyekszünk bekapcsolódni a városi programokba, pl. nőnapi, idősek napi rendezvények, város napja, illetve az újonnan nyílt egregyi múzeumot is meglátogattuk.

Fontos megemlíteni a higiénés viszonyokat, melyre az év során is nagy hangsúlyt fektettünk. A legmodernebb tisztítószereket alkalmazva sikerült elkerülnünk komolyabb fertőzéseket. Egy év végi, kórházból eredeztethető fertőzést pedig a felismerést követően azonnal meg tudtunk szűntetni, nem történt ismétlés, felül- vagy újrafertőzöttség.

Dolgozóink szakmai tudása jó, a minél magasabb színvonalra törekvést egyrészt rendszeres továbbképzésekkel, másrészt belső esetmegbeszélő, a fejlődést célzó, ismereteket átadó, gyakorlatias értekezletekkel növeljük folyamatosan. Mindezeknek köszönhetően munkatársaink szakmai munkája a lakók visszajelzései alapján is megfelel a 21. század követelményeinek. Mindezek mellett természetesen rendszeresek az ellenőrzések, a protokollok és tevékenységi körök felülvizsgálata, melybe a munkatársakat is aktívan bevonjuk. Fontosnak tarjuk, hogy a gyakorlati munkafolyamatok megvitatásra kerüljenek, és minden változás, változtatás le legyen kommunikálva minden egyes közvetett és közvetlen szakdolgozóval.

A dolgozók és lakóink közötti kapcsolat harmonikusnak mondható, rendszeres visszajelzéseket kérünk és várunk el mindkét esetben. Amennyiben konfliktus helyzet alakul ki, azt minden esetben azonnal tisztázzuk, félreértésre okot adó helyzeteket tisztázzuk, ez lakóink és munkatársaink közös érdeke. Az tapasztalható, hogy ezen egyértelmű álláspontnak köszönhetően a bizalmi légkör kialakult az intézmény vezetése és a munkatársak, valamint a lakók között is.

A Szent András úti épület adottságaiból adódóan több változtatásra lenne szükség. Ezek gyakorlatilag a tűzvédelmi előírásoknak való megfeleléshez kötődnek. Jelenleg a rosszabb egészségi állapotú lakóink élnek az emeleten, és a betegszoba is itt található, melynek oka, hogy mindezeknek együtt kell lennie a nővérszobával, nővérhívó rendszerrel, mely szintén ezen az emelet részen van. 2016. évre terveink között szerepel, hogy a volt főzőkonyha irodahelyiségekké való átalakítása megvalósulhasson, ahova a középső szinten található pénztár, valamint a felső szinten található munkaügy költözne. A jelenlegi helyén a pénztár nincs pozícióban: az ebédlő közepén található, a befizetések ezért gyakran zavarják az étkezéseket, gyógytornát, szentmisét, egyéb programokat, és higiéniailag sem tartjuk megfelelőnek a megközelítési lehetőségeket.

Az áthelyezést követően a pénztárt kívülről lehetne megközelíteni, valamint a jelenlegi pénztárból nővérszoba, nővérpult kerülhetne kialakításra, egyúttal áthelyezve a betegszobát, könyvtárat a két szint között. Lakóink biztonsága érdekében a nehezebben mozgó, vagy mozgásképtelen lakók így a földszinten kerülhetnének elhelyezésre, egy esetleges tűz esetén a menekülési útvonalak biztosítottak lennének.

Nagy problémát jelent még az északi, illetve ezzel összefüggésben a keleti oldal hőszigetelése, melyet az állagromlás megelőzése érdekében mielőbb szigetelni és vízmentesíteni szükséges. Az ezen az épületrészen található szobák sajnos dohosak, a teraszok vízelvezetése sem megfelelő, ezért azok belső festése, felújítása is szükséges.

Mindemellett örömünkre szolgál, hogy a hozzánk kérelemmel fordulók nagy száma vélhetően azt is jelenti, hogy az Intézménynek jó híre van a lakosság körében.

Terveink:

* Elektromos betegágyak beszerzése
* A fürdőszobák részbeni akadálymentesítése (melynek felmérése megtörtént, a megvalósítás pedig hamarosan kezdetét veheti)
* Közfoglalkoztatotti programban való részvétel, önkénteseket és diákok foglalkoztatása továbbra is, így csökkenhet a dolgozók terheltsége
* Raktározási lehetőségek feltérképezése
* Irodák áthelyezése, nővérszoba kialakítása.
* A térség idősek otthonaival aktív, élő kapcsolat kialakítása, rendszeres közös értekezletek, szakmai napok szervezése.

1. **Házi segítségnyújtás**

A házi segítségnyújtás az alapszolgáltatások egyik legfontosabb eleme. A romló általános egészségi állapot, a rendszerint távol élő család, maguk az időskori elváltozások is szükségessé teszik, hogy ellátottaink már az otthonukban kapják meg a megfelelő segítséget. Nagy lépés ez mindkét fél számára: az ellátottnak beismerni, felismerni, hogy van olyan területe az életének, melyet nem képes már ellátni, és segítséget kell kérnie, de a gondozónőknek is, hiszen munkájukat idegenként úgy kell megkezdeniük és végezniük, hogy bizalmat építsen ki, szakszerűek is legyenek, és az időkorlátokat is tartani tudják. Sok esetben az ellátott számára a külvilággal az egyetlen kapcsolatot a gondozónő jelenti, ezért feladatukból adódóan szinte családtagként viszonyulnak hozzá ellátottaink.

2015. évben az ellátást Hévíz, Cserszegtomaj, Alsópáhok területén élők részére biztosítottuk, 58 fő részére. A feladatot 6 fő gondozónő + 1 fő vezető gondozónő látta el, így megfelelt szakmai előírások szerinti 9 fő ellátott/gondozónő/nap arányszámnak.

Az éves látogatások száma 11646 alkalom volt, erre 6532 óra gondozási időt fordítottunk.

A gondozási szükséglet időtartama a legtöbb ellátott esetében:

- napi 1 óra 37 fő,

- napi 2-3-4 óra összesen 18 fő,

- 4 órát meghaladó 3 fő volt.

2015. januárban 52 fő gondozottunk volt. Az év során összesen 22 fő ellátását szüntettük meg, amelynek oka az ellátott halála, idősotthoni elhelyezése, illetve a családhoz való költözés volt. Ellátást nem szüntettünk meg panasz vagy negatív visszajelzés miatt. Az év során 28 fő új ellátást kezdtünk, így az év végi záró létszám 58 fő lett, amely +6 fő növekedést mutat. Ez a növekedési tendencia folyamatosan megfigyelhető, s várhatóan 2016. év során is folytatódik (jelen beszámoló készítésekor 61 fő ellátottunkkal van érvényes megállapodásunk).

Az ellátás során a gondozónők a legtöbb időt: ápolási feladatok és személyi higiénia (mosdatás, fürdetés, pelenkázás, testápolás), mentális támogatás, személyi szükségletek kielégítése (bevásárlás, gyógyszerfelíratás-kiváltás), egészségi állapot követése (vérnyomás-vércukorszint ellenőrzése), fordították.

Az elmúlt évek tapasztalatai, visszajelzések az ellátottak és hozzátartozóik részéről mind azt bizonyítják, hogy a szolgáltatásra egyre nagyobb szükség van.

Általánosságban a házi segítségnyújtásról, mint alapszolgáltatásról elmondható, hogy olyan gondozási forma, amely az igénybe vevő önálló életvitelének fenntartását - szükségleteinek megfelelően - lakásán, saját lakókörnyezetében biztosítja.

A házigondozó feladatai ellátása során segítséget nyújt ahhoz, hogy az ellátást igénybe vevő fizikai, mentális, szociális szükséglete:

* saját környezetében,
* életkorának, élethelyzetének és egészségi állapotának megfelelően,
* meglévő képességeinek fenntartásával, felhasználásával, fejlesztésével

biztosított legyen.

A házi segítségnyújtás keretébe tartozó gondozási tevékenység különösen

* az ellátást igénybe vevővel segítő kapcsolat kialakítása és fenntartása,
* az orvos előírása szerinti alapvető gondozási, ápolási feladatok ellátása,
* a segítségnyújtás a személyi és környezeti higiénia megtartásában,
* közreműködés az ellátást igénybe vevő háztartásának vitelében (különösen bevásárlás, takarítás, mosás, meleg étel biztosítása),
* segítségnyújtás az ellátást igénybe vevőnek a környezetével való kapcsolattartásában,
* segítségnyújtás az ellátást igénybe vevőt érintő veszélyhelyzet kialakulásának megelőzésében,
* a kialakult veszélyhelyzet elhárításában,
* az ellátást igénybe vevő segítése a számukra szükséges szociális ellátásokhoz való hozzájutásban.

A gondozónő a házi segítségnyújtás során az ellátott érdekében együttműködik a háziorvosokkal, az egészségügyi intézményekkel, valamint minden olyan intézménnyel és hatósággal, akik kapcsolatba kerülhetnek az ellátottakkal.

|  |  |  |
| --- | --- | --- |
| **Sorszám** | **Település** | **Fő** |
| 1. | Hévíz | 35 |
| 2. | Alsópáhok | 9 |
| 3. | Cserszegtomaj | 14 |
|  | **ÖSSZESEN:** | **58** |

Ellátási területünkön a gondozónők munkanapokon 8-16-óráig dolgoznak. Minden csütörtökön közös értekezletet tartanak. A többi napokon a gondozónő a saját területén kezdi a munkáját. A vezető gondozó minden nap végén telefonon egyeztet a gondozónőkkel és leadja a KENYSZI rendszerbe a napi elvégzett gondozásról a kötelező jelentést, valamint végzi a teljes körű dokumentációs rendszer összegzését, statisztikai jelentéseket készít, számlázáshoz információt szolgáltat.

A házi segítségnyújtás 2016. januártól jelentős átalakításon esett át, az ellátás két részre választódott, melynek gyakorlati előkészítése és kialakítása 2015. decemberében jelentős terheket rótt az intézményre. A zökkenőmentes átalakulás érdekében a térség szolgáltatóival rendszeresen közös értekezleteket tartottunk, közösen fogalmaztuk meg kérdéseinket a jogalkotót képviselő hatóságok felé. Ezen tanácskozásokat a jövőben is szeretnénk folytatni, mivel rendkívül hasznosnak bizonyultak.

Ellátási tevékenységeink a számok tükrében:

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **Éves látogatások száma - településekre bontva** | | | | | | | | | | | | |
| **2015** | Jan. | Febr. | Márc. | Ápr. | Máj. | Jún. | Júl. | Aug. | Szept. | Okt. | Nov. | Dec. | Összes |
| Hévíz | 520 | 520 | 575 | 528 | 474 | 553 | 553 | 477 | 560 | 548 | 568 | 614 | **6490** |
| Alsópáhok | 138 | 132 | 134 | 139 | 126 | 144 | 154 | 133 | 148 | 144 | 153 | 167 | **1712** |
| Cserszegtomaj | 246 | 248 | 296 | 294 | 259 | 298 | 318 | 294 | 324 | 290 | 272 | 305 | **3444** |
| **ÖSSZESEN** | **904** | **900** | **1005** | **961** | **859** | **995** | **1025** | **904** | **1032** | **982** | **993** | **1086** | **11646** |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **Éves látogatási órák száma - településekre bontva** | | | | | | | | | | | | |
| **2015** | Jan. | Febr. | Márc. | Ápr. | Máj. | Jún. | Júl. | Aug. | Szept. | Okt. | Nov. | Dec. | Összes |
| Hévíz | 382 | 343 | 395 | 381 | 336,5 | 389 | 407 | 361 | 396,5 | 377 | 403 | 422 | **4592,5** |
| Alsópáhok | 26 | 18,5 | 18,5 | 19 | 19 | 20,5 | 20,5 | 20 | 21,5 | 19 | 21,5 | 24 | **248** |
| Cserszegtomaj | 103 | 114 | 128 | 126,5 | 106,5 | 141 | 165,5 | 142 | 165,5 | 165,5 | 145 | 189 | **1690,5** |
| **ÖSSZESEN** | **511** | **475** | **542** | **526,5** | **462** | **550,5** | **593** | **523** | **583,5** | **561,5** | **569,5** | **635** | **6532** |

|  |  |  |  |  |  |  |
| --- | --- | --- | --- | --- | --- | --- |
| **Gondozási szükséglet órák – településekre bontva** | | | | | | |
| Település | 1 óra/nap | 2 óra/nap | 3 óra/nap | 4 óra/nap | 4 órát meghaladó | **összesen** |
| Hévíz | 22 fő | 6 fő | 3 fő | 1 fő | 3 fő | **35 fő** |
| Alsópáhok | 5 fő | 3 fő | 1 fő | - | - | **9 fő** |
| Cserszegtomaj | 10 fő | 4 fő | - | - | - | **14 fő** |
| **Összesen** | **37 fő** | **13 fő** | **4 fő** | **1 fő** | **3 fő** | **58 fő** |

|  |  |  |  |  |  |  |
| --- | --- | --- | --- | --- | --- | --- |
| **Megszűnések 2015-ben** | | | | | | |
| Megszüntetés  oka | Elhunyt | Elköltözött | Bentlakásos otthonba költözött | Család kérésére | Saját kérésére | **Összesen** |
|  | 9 fő | 2 fő | 5 fő | 3 fő | 3 fő | **22 fő** |

A házi segítségnyújtás 2016. év elejétől jelentős átalakuláson esik át. Minden ellátottunk felülvizsgálata kötelező volt, e körbe nagyobb szerepet kaptak a háziorvosok is, a jogosultsági feltételek fennállása így e két pilléren, intézmény – háziorvos alapszik. A nyújtott szolgáltatás típusában is változás kezdődött, melynek lépéseit megtettük, ezen beszámoló készítésekor már néhány hetes gyakorlati tapasztalatként tudunk arról beszámolni, hogy a rendszer jelenleg működtethető, nehézség akkor támadhat, ha további gondozási igények jelennek meg, vagy tartós helyettesítés szükséges a gondozónők személyében (pl.: táppénz).

A minisztérium tájékoztatása szerint a 2016. év a próba éve, a rendszer esetleges csorbáinak kiküszöbölésére az ősz folyamán szakmai fórumokat szerveznek, melynek keretében lesz lehetőség visszajelzésre. 2017. januárjától pedig jelentős finanszírozási változás várható, az eddigi ellátottankénti állami támogatást a szakdolgozói létszám alapú támogatás váltja fel, mely jelentős előrelépésnek nevezhető.

1. **Jelzőrendszeres házi segítségnyújtás**

Saját otthonukban élő egészségi állapotuk és szociális helyzetük miatt rászoruló segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás, amely 24 órás felügyeletet biztosít. A diszpécserszolgálati feladatot a ZAVÉD-PATENT Kft. végzi.

A jelzőrendszeres házi segítségnyújtás lényege: egy csuklóra rögzíthető vagy nyakba akasztható jelzőkészülék, mellyel az idős vagy beteg ember, egy gombnyomással jelez, ha azonnali segítségre van szüksége. A jelzés beérkezését követően a gondozónő maximum 30 percen belül a helyszínre érkezik, és döntést hoz a beavatkozásról: ellátja a jelzést tevőt, orvos hív, mentőt hív, hozzátartozót értesít. A jelzőrendszeres házi segítségnyújtást szakképzett gondozók végzik. Ellátottaink számára a legfontosabb szempont a készülék nyújtotta biztonság érzés.

2015-ben a szolgáltatást átlagosan 76 főnek biztosítottuk, ebből 67 fő Hévízen és 9 fő Cserszegtomajon él. Az elmúlt évben összesen 23 segélyhívás történt, 19 esetben Hévízen és 4 esetben Cserszegtomajon. A segélykérések főbb okai között a betegség, rosszullét illetve az elesés szerepelt A gondozónőknek minden estben sikerült a meghatározott időn belül a helyszínre érkezniük. Az esetek megoldásában 8 alkalommal kértek orvosi segítséget, 2 esetben mentőt kellett hívni. Fontos segítség volt még a gondozásban való részvételük is. Az ellátásból összesen 13 fő került ki, melynek okai között a hozzátartozóhoz költözés, elhalálozás és a bentlakásos otthonba való költözés szerepelt legtöbbször.

**Éves segélyhívási összesítő településenkénti bontásban**

|  |  |  |  |  |  |  |  |
| --- | --- | --- | --- | --- | --- | --- | --- |
| Települések neve | Kistérség neve | Ellátásban részesülők száma (fő) | Kihelyezett készülékek száma (db) | Segélyhívások száma (db) | | | |
| Segítség-nyújtást igénylő riasztás | Teszt riasztás | Téves riasztás | Összesen |
| Hévíz | Hévíz | 67 | 67 | 15 | 3 | 1 | 19 |
| Cserszegtomaj | Hévíz | 9 | 9 | 4 | - | - | 4 |
| **Összesen:** | | 76 | 76 | 19 | 3 | 1 | 23 |

**Az ellátásból történő kikerülés okai**

|  |  |  |
| --- | --- | --- |
| **Az ellátásból történő kikerülés okai 2015. évben** | | **Ellátásból kikerült személyek száma (fő)** |
| elhalálozás | | 3 |
| bentlakásos intézménybe kerülés | | 4 |
| kórházba kerülés | | - |
| saját kérésre | | 1 |
| gondozó, hozzátartozó kérésére | | - |
| alkalmatlanság a rendszer kezelésére | | - |
| egyéb (felsorolás): hozzátartozóhoz költözött | 5 | |
| Összesen: | 13 | |

**Az ellátást igénybevevők szociális rászorultsága**

|  |  |
| --- | --- |
| **Szociális rászorultság oka** | **Szociálisan rászorultak száma 2015. 12. 31-én (fő)** |
| Egyedül élő 65 év feletti személy | 71 |
| Egyedül élő súlyosan fogyatékos személy | 2 |
| Egyedül élő pszichiátriai beteg | - |
| Kétszemélyes háztartásban élő 65 év feletti, illetve súlyosan fogyatékos vagy pszichiátriai beteg személy | 3 |
| **a) Szociálisan rászorult személyek száma összesen:** | 76 |
| **Szociálisan nem rászorultak száma 2015. 12. 31-én (fő)** | |
| **b) Szociálisan nem rászorultak száma összesen:** | 0 |
| **Összesen: a)+b)** | 76 |

**A segélyhívások száma a hónapok napjai szerint:**

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1. | 2 | 3. | 4. | 5. | 6. | 7. | 8. | 9. | 10. | 11. | 12. | 13. | 14. | 15. |  |
|  |  |  |  |  |  |  | 2 | 1 | 2 |  |  |  | 1 | 2 |  |
| 16. | 17. | 18. | 19. | 20. | 21. | 22. | 23. | 24. | 25. | 26. | 27. | 28. | 29. | 30. | 31. |
|  |  |  | 2 | 1 | 3 | 4 | 1 |  | 1 |  |  | 2 | 1 |  |  |

**A segélyhívások száma a hét napjai és napszakok szerint:**

|  |  |  |  |  |  |  |  |
| --- | --- | --- | --- | --- | --- | --- | --- |
|  | H | K | Sz | Cs | P | Sz | V |
| 0-6 óra között | 1 | - | 1 | 1 | 1 | - | - |
| 6-12 óra között | 1 | - | - | 2 | 3 | 1 | 2 |
| 12-18 óra között |  | - | 1 | 1 | 1 | - | 4 |
| 18-24 óra között |  | - | 2 | - | - | 1 | - |

**A segélyhívások főbb okai:**

|  |  |
| --- | --- |
| A segélyhívás oka | A segélyhívások száma |
| Pszichés probléma | - |
| Elesés | 4 |
| Betegség, rosszullét | 12 |
| Krízishelyzet | 2 |
| Higiénés szükséglet miatt | - |
| Téves riasztás | 1 |
| Teszt riasztás, visszakapcsolás | 3 |
| Egyéb okok (ellenőrzés) | 1 |

**Az esetek megoldása:**

|  |  |
| --- | --- |
| Eset megoldása | Esetek száma |
| Beszélgetés, megnyugtatás, mentális támogatás | 2 |
| Gyógyszeradás saját gyógyszerből | 1 |
| Házi- vagy ügyeletes orvos hívása | 8 |
| Mentőhívás | 2 |
| Gondozás: pelenkacsere, mosdatás, felsegítés, folyadékpótlás, | 5 |
| Téves riasztásról meggyőződés | 1 |
| Helyszínre vonulás-ellenőrzés | 1 |
| Egyéb (teszt) | 3 |

Összegzésként elmondható, hogy a rendszer működtetése nagyon fontos az ellátottak számára. Riasztási adataink első tekintetben ugyan alacsonynak tűnhetnek, de a célját és eredményét nézve azt mutatják, hogy hiánypótló szolgáltatásról van szó, akár életmentő, sürgős beavatkozásokat indukál.

1. **Nappali ellátás – Idősek Klubja**

Az Idősek Klubja a szociális és mentális támogatásra szoruló, önmaguk ellátására részben képes időskorúak számára nyújtott szolgáltatás, akiknek napközbeni ellátásában, étkeztetésében, társas kapcsolataik alakításában, valamint alapvető higiéniai szükségleteik kielégítésében segítünk. Az idős emberek igénylik a társas kapcsolatokat, valamint a szociálisan rászorulók közül is sokan látogatják az idősek klubját, igénybe veszik annak szolgáltatásait. Az ellátottak száma: 25 fő.

2015. januártól Cserszegtomaj Község Önkormányzatával kötött feladat-ellátási megállapodás alapján módosult az ellátási terület, így Cserszegtomaj község közigazgatási területéről is ellátható 2 fő az idősek klubjában.

Az igénybevétel önkéntes, az ellátás az igénylő kérelmére történik. A kérelem benyújtásakor a kérelmezőt tájékoztatjuk az ellátás feltételeiről, a megkezdésének időpontjáról az intézményvezető értesítést ad. Az klubba határozott vagy határozatlan időre szólhat a felvétel.

Az idősek klubjában automata mosógéppel van lehetőség a mosásra, valamint a személyes higiéné biztosítására is adott a lehetőség. A pszichés gondozás során törekszünk arra, hogy a tagoknak kiegyensúlyozott, nyugodt családias légkört biztosítsunk, elsősorban segítő beszélgetés által, szükség esetén más szakember (pszichológus, mentálhigiénés munkatárs, családgondozó, családterapeuta) bevonásával.

Az Idősek klubja gazdag programkínálattal várja a városban élőket. E mellett folyamatos orvosi szűréseket végezünk: vérnyomás, vércukorszint mérését és testsúly mérését rendszeresen a gondozónők végzik, szükség esetén konzultálnak a háziorvossal, továbbirányítják és megszervezik a megfelelő szakorvoshoz való eljutást.

Hivatalos ügyek intézésében a klub dolgozója segítséget nyújt, vagy más szakemberhez irányítja az ellátottakat.A foglalkoztatás szervezésekor az idős embert érdeklő témakörökre fokozott hangsúlyt fektetünk. Fontosnak tartjuk a hagyományőrzést, a helyi népszokások felelevenítését, az idősek gazdag tapasztalatainak célszerű felhasználását, továbbadását. A kellemes és hasznos időtöltés érdekében az alábbi foglalkoztatási és szórakoztatási lehetőségek állnak rendelkezésre: újságok, folyóiratok, könyvek, rádió, TV, videó, lemezjátszó, magnetofon, társasjátékok, kártya, sakk, dominó. Kisebb, néhány órás kirándulásokat igény szerint szervezünk.

Állandó programok az Idősek Klubjában:

* Foltvarró szakkör heti két alkalommal
* Bibliaóra minden héten
* Zumba (táncos mozdulatok) időseknek hetente kétszer
* Egészségnap: vércukor-vérnyomás mérés, egészségügyi felvilágosító előadás, egészséges táplálkozás témájában tanácsadás
* Ünnepek megtartása, népi hagyományok felelevenítése (farsang, húsvét, anyák napja, májusfa kitáncolás, szüreti mulatság, idősek világnapja, karácsony)
* Szabadidő hasznos eltöltésére irányuló foglalkozások: készség-és képességmegtartó játékok, társasjátékok, kártyajátékok, ismeretterjesztő filmek vetítése
* Mentálhigiénés foglalkozások egyéni és csoportos beszélgetések formájában

Ezen kívül évszakokhoz, ünnepekhez kötődő munkák színesítik az idősek napjait.

Évente kétszer kerti partit szervezünk tematikus jelleggel, melyeket valamilyen hagyományhoz kötünk, úgy mint májusfa-kitáncolás és őszi szüret. Ezeknek a rendezvényeknek jó híre van a városban és évről évre többen vesznek rajta részt.

Jövőbeli tervünk, hogy idősek számára számítógép használatról ismereteketek adjunk át, kvázi kurzus szerűen. Az idősek nagyon nyitottak a modern világ technikai újításaira, és sokaknak jelent problémát távol élő rokonokkal, barátokkal való kapcsolattartás, ezt szeretnénk megkönnyíteni számukra.

1. **Étkeztetés**

Az étkeztetés kötelezően ellátandó önkormányzati feladat, szociális alapszolgáltatás.

Az étkeztetés keretein belül gondoskodunk Hévíz Város közigazgatási területén azoknak a szociálisan rászorulóknak legalább napi egyszeri étkezéséről, akik azt önmaguk, illetve eltartottjaik részére tartósan, vagy átmeneti jelleggel nem képesek biztosítani, valamint azon igénylőkről, illetve az általuk eltartottakról is, akik koruk, vagy éppen egészségi állapotuk miatt étkezésükről más módon gondoskodni nem tudnak.

Hévíz Város a TASZII – n keresztül gondoskodik a hétvégi étkeztetésről is a szociálisan rászorulók számára is, mely nagyon nagy segítség az érintetteknek.

Az ételt a Gazdasági, Műszaki Ellátó Szervezet (GAMESZ) konyháján készítik el hétfőtől-péntekig, és jellemzően gépkocsival szállítjuk ki – minden nap 12.00-13.00 óra között, valamint az intézmény tálaló konyhájáról is elvihető. A kiszállítást a gépkocsivezető egy szociális segítővel oldja meg.

Hétvégén és ünnepnapokon az étkeztetést Hévíz Város területéről pályázó étterem biztosítja, 2015. évben a hétvégi étkeztetést pályázat útján a Mega-Logistic Zrt nyerte el, mely ugyanúgy biztosítja a szükséges diétákat, és rendelkezik a szükséges előírásokkal. A kiszállítás itt is ugyanúgy történik, ahogy hétköznap.

Az elkészített étel kiszolgálása ételhordóban kiadagolva házhoz szállítással, elvitellel vagy helyben fogyasztva történik. Helyben fogyasztás esetén az igénybe vevő számára az otthon étkezőjében van lehetőség kézmosásra, az evőeszközt, tányérokat, poharakat az intézmény biztosítja és mosogatja el. Nemenkénti mosdó természetesen rendelkezésre áll.

Térítési díj fizetése nyugdíj összegétől függően, a tárgyhónapot követő hó 10.-éig történik. 2015. évben az intézményi térítési díjjal

* megegyező díjat fizetők száma: 68 fő,
* csökkentett személyi térítési díjat fizető: 8 fő
* ingyenesen: 10 fő étkezett.

Amennyiben az ellátott egészségi állapota indokolja – a háziorvos javaslatára - részére diétás étkeztetést biztosítunk, melyet a hétköznap a GAMESZ, hétvégén a Mega-Logistic Zrt. dietetikusa állít össze az orvosi javaslat alapján. Hétköznapokon a diéták alakulása a következő: normál étkező: 75 fő, diabetes: 7 fő, laktóz mentes: 1 fő, pépes: 1 fő, zsír- és fűszerszegény: 1 fő, glutén- és laktóz mentes: 1 fő. Hétvégén és ünnepnapokon a diéták alakulása: normál étkező: 22 fő, diabetes: 2 fő, laktóz mentes: 1 fő, pépes: 1 fő és zsír- és fűszerszegény: 1 fő.

2015. évben az étkeztetésben ellátottak száma: 86 fő volt, ebből elviteles lehetőséget 15 fő, a lakásra szállítás lehetőségét 71 fő választotta, helyben fogyasztásra nem volt igény.

1. **Védőnői ellátás**

A védőnői ellátás az alapellátás része, mindenki számára ingyenes szolgáltatás.  
A területi védőnő feladatát az ellátási területén lakcímmel (állandó vagy ideiglenes) rendelkező személyek gondozásán túl a körzetében jogszerűen tartózkodó azon személyeknél is végzi, akik az ellátás iránti igényüket a védőnőnél bejelentik.  
A területi védőnő nem választható. A családok gondozását elsősorban a családok otthonában, továbbá az orvossal és az önállóan tartott védőnői tanácsadásokon végzi.

A területi védőnő főbb feladatai:

1. nővédelem,
2. a várandós anyák gondozása,
3. a gyermekágyas időszakban segítségnyújtás és tanácsadás az egészségi állapottal, az életmóddal, szoptatással, valamint a családtervezéssel kapcsolatban;
4. a 0-6 éves korú gyermekek gondozása,
5. az oktatási intézménybe nem járó otthon gondozott tanköteles korú gyermek gondozása.
6. [védőnői méhnyakszűrés](http://www.hevizterezanya.hu/vedonoi-mehnyakszures-hevizen/)

Az iskolát ellátó védőnők munkájukat a városban található általános iskolában és gimnáziumban végzik.

Feladatuk: A 6-18 éves korosztály, valamint a 18 év feletti, középfokú nappali rendszerű iskolai oktatásban résztvevők megelőző jellegű, az egészségügyi alapellátás keretében szervezett iskola-egészségügyi ellátása.

Személyi ellátottság 2015.11.01-ig az alábbiak szerint alakult:

Hévíz I.: Szabóné Söjtöri Judit

Hévíz II.: Csoma Mónika

Hévíz III.: Kocsisné Vidéki Szilvia

Fenti időpontot követően a II. körzetben helyettesítéssel látták el a feladatot a másik körzetek védőnői, a körzetösszevonás pedig 2016. január 1 – től alakult át az eddigi három helyett két körzetté. A körzetösszevonás oka az alacsony születésszám, valamint a védőnői pontérték számítás alapján meghatározott minimumpontok elérése a három körzetben nem valósult meg.

*Tevékenységünk számokban:*

* Várandós anyák gondozása: 48 fő várandós anyát gondoztunk, melyből hévízi 45 fő.
* Csecsemő és gyermekgondozás: 21 újszülöttel gyarapodott ez évben a 3 gondozási kör, melyből hévízi 20 újszülött.
* Elvégzett méhnyakrák szűrések száma: 42 fő.
* Védőnői látogatások száma: 2439
* tanácsadásonmegjelenések száma összesen:1213

*Iskola egészségügy:*

Az iskolai védőnői tevékenység során munkatársaink szorosan együttműködve végzik feladataikat Dr. Károlyi Sylvia, Dr. Kovács Judit, Dr. Varga Katalin gyermekorvosokkal Keszthelyen, valamint Dr. Hegedűs Mihály háziorvossal Nemesbükön.

Orvosi vizsgálathoz előkészítő szűréseket a védőnő önállóan végzi: súly és hosszmérés, vizelet-vizsgálat, látás- és hallásvizsgálat, vérnyomásmérés, mell- körfogat mérés, tisztasági vizsgálat és a kiszűrt elváltozások gondozása, ill. kiegészül az ismeretterjesztő előadások tartásával.

Az iskolai – óvodai létszámok pedig Bibó István Gimnázium: 242 fő, Illyés Gyula Általános Iskola: 366 fő, Brunszvik Teréz Óvoda:147 fő, Nemesbük Óvoda: 19 fő.

*Kapcsolattartás és programok:*

A védőnők kapcsolata a gondozottakkal és az intézmények vezetőivel, dolgozóival kiváló, rendszeres és aktív (háziorvosokkal, házi gyerekorvosokkal, védőnő kolléganőkkel, szakorvosokkal, Gyerekjóléti Szolgálatokkal, egyéb szervezetek).

Aktívan részt vettünk a nők körében végzett mammográfiás szűrővizsgálatok szervezésében, ennek érdekében Hévíz mindhárom háziorvosával és asszisztensével és az Önkormányzattal eredményesen együttműködtünk.

Jó kapcsolatot tartunk fenn a Család- és Gyermekjóléti Szolgálattal, a jelzőrendszeri üléseken havi rendszerességgel részt veszünk, s az aktuális problémákat megbeszéljük.

Havi rendszerességgel csoportmegbeszéléseket tartottunk az aktuális problémák és esetek megbeszélésével, vezetői értekezleten részvétel és beszámoló havonta, évente két alkalommal dolgozói értekezleten részvétel, Keszthelyi járás védőnői értekezleten 2 havonta részvétel, Illyés Gyula Általános Iskolában elsősegély-nyújtás szakkör, hetente ifjúságvédelmi megbeszélés, valamint óvodában szülői értekezleteken részvétel, higiénés ismeretek átadása.

Az év során részt vettek védőnőink: továbbképzéseken, szakmai konferencián, együttműködtünk az óvodai és bölcsődei beíratáshoz a létszámok összeírásában, VMP lista egyeztetése, szűrés szervezése, háziorvosokkal egyeztetés; új oltási rend bevezetésének szervezetése, tájékoztatás; iskolai sportnap szervezésében, ruhabörzét szerveztünk a Családsegítő Szolgálattal közösen, születés hete rendezvényen, az óvodákban gyógytestnevelés szűréseket végeztünk.

Nagyon fontos a helyileg vezetett Baba-mama klub, melyre mindig magas az érdeklődés, melyet jól mutatott az Anyatejes Világnap és Védőnői Szolgálatok 100 éves évfordulója alkalmából szervezett ünnepség és szakmai konferencia. Mammográfiás szűrés szervezése szintén kiemelt feladat volt az év során.

A 100 éves évfordulós nagyszabású rendezvényünket Papp Gábor Polgármester Úr támogatásával tartottuk, melyet köszönő beszédével nyitott meg, a rendezvény támogatását ezúton is köszönjük.

A programot tekintve prezentációs bemutatót készítettünk és adtunk elő röviden a 100 év történetéről, majd Dr. Tótok Mária tartott előadást az anyatej fontosságáról, allergiát megelőző szerepéről. Köszöntöttük a nyugdíjas kolléganőket virággal és ajándékcsomagokkal, melyeket a Polgármester Úr és a szponzor cégek biztosítottak. A Rezi-Dance táncos produkciója, vers és ének emelte a műsorunk színvonalát. Rajpályázatot hírdettünk a gondozottaknak, melyek itt kerültek díjazásra. Családi mozijegyet és könyvutalványt nyertek a gyermekek a Polgármesteri Hivatal jóvoltából, valamint az ünnepség végeztével állófogadásra hívtuk vendégeinket. Távozásukkor virágot és emléklapot osztottunk a jelen levőknek.

A TÁMOP 6.1.3.A-13/1(cytológia) pályázat lebonyolítása és lezárása, beszámolók írása, a TÁMOP 6.1.4. e- továbbképzéseken részvétel egész éven át folyamatos volt.

A TÁMOP 6.1.3. A-13. Méhnyak-szűrő pályázat szűrések végzése. Szerveztük a szűréseket, áprilistól szeptemberig szűrtünk. A levett keneteket 2 hetente postáztuk, a laborral rendszeresen tartottuk a kapcsolatot, szükség esetén felvilágosítást kértünk egyes esetekről. A programról beszámolókat és jelentéseket írtunk. Az elvégzett 42 szűrésből sajnos 3 eset nem negatív lett, így ők továbbküldésre kerültek nőgyógyászhoz további kivizsgálás céljából.

A szűrések 2016 – ban is folytatódnak, melyhez megszülettek a szükséges jogszabályok, rendeletek módosításai is, valamint az Intézmény is megkötötte a szükséges szerződéseket, együttműködéseket, illetve módosította működési engedélyét.

Jövőbeli célunk a szűrések széles körű elterjesztése, valamint olyan programok, előadások szervezése, mely gyermekvállalást ösztönöz városunkban, valamint a már gyermekes családok támogatása és segítése a kiegyensúlyozott családi élet megteremtéséhez, fenntartásához.

1. **Központi Orvosi Ügyelet**

2014. július 1.-től intézményünk üzemelteti a hévízi orvosi ügyeletet, már Központi Orvosi Ügyeletként.

Az egészségügyről szóló 1997. évi CLIV. törvény 93. § (2) bekezdése alapján az ügyeleti ellátás célja az egészségügyi szolgáltatók napi munkarend szerinti munkaidő befejezésének időpontjától a következő napi munkarend szerinti munkaidő kezdetéig a beteg vizsgálata, egészségi állapotának észlelése, alkalomszerű és azonnali sürgősségi beavatkozások elvégzése, illetőleg fekvőbeteg-gyógyintézetbe történő sürgősségi beutalása, valamint a külön jogszabályokban meghatározott eljárásokban való részvétel.

A központi ügyelet a kórházon kívüli sürgősségi ellátás végzésére létrehozott egység, amely több háziorvosi körzet lakosságának folyamatos vagy meghatározott időben történő alapellátási szintű sürgősségi ellátását végzi az adott területet ellátó mentőszolgálattal együttműködve.

Az egészségügyi ellátás folyamatos működtetésének egyes szervezési kérdéseiről szóló 47/2004. (V.11.) ESZCSM rendelet alapján a feladatellátás ilyen jellegű biztosításának célja, hogy a beteg a legrövidebb idő alatt az egészségi állapota által indokolt progresszivitási szinten kerüljön ellátásra.

Az ügyelet ellátási területe és ideje:

A központi ügyeleti ellátás az ellátásra társult települések közigazgatási területén élő, illetve ideiglenesen tartózkodó lakosság számára hétköznapokon, hétvégén és ünnepnapokon vehető igénybe, illetve a központi ügyeleti szabályok szerinti hívás alapján helyszínre kivonulással.

Helyszín: Hévíz, József Attila utca 2.

Elérhetőség: 92/321-000 (ügyeleti időben)

Ellátási terület: Hévíz város

Alsópáhok község

Felsőpáhok község

Nemesbük község

Zalaköveskút község

Igénybevétel ideje: Az egészségügyről szóló 1997. évi CLIV. törvény 93. § (1) bekezdésében meghatározott ügyeleti ellátás, amelyet az egészségügyi szolgáltatások nyújtásához szükséges szakmai minimumfeltételekről szóló 60/2003. (X. 20.) ESzCsM rendelet alapján központi ügyeleti ellátás formájában biztosít egy háziorvos közreműködésével munkanapokon 16.00 órától másnap reggel 8.00 óráig, munkaszüneti és ünnepnapokon reggel 8.00 órától az első munkanap reggel 8.00 óráig, valamint egy házi gyermekorvos rásegítő ügyeleti közreműködésével munkanapokon 16.00 órától 21.00 óráig, munkaszüneti és ünnepnapokon reggel 8.00 órától 12.00 óráig, illetve 16.00 órától 21.00 óráig.

Az ügyelet működési rendje:

Az ügyelet felkereshető ambulánsan a helyszínen vagy a központi telefonszám hívásával érhető el a továbbiakban leírt módon.

A sürgősségi betegellátó rendszer részeként a kórház fekvőbeteg ellátásán kívüli ellátás sürgősségi ellátást a Szolgáltató és az OMSZ együttműködtetve biztosítja, közös diszpécser szolgálatot működtetve, központi orvosi ügyeleti formában.

A sürgősségi betegellátás rendszerének keretében az OMSZ, a központi orvosi ügyelet, valamint a fekvő beteg ellátást végző, keszthelyi kórház sürgősségi osztálya között a szerződő felek egységes riasztási rendszert működtetnek.

Az OMSZ diszpécser szolgálati központja egységesen biztosítja a sürgősségi betegellátás és a mentés riasztási rendszerét, mely alkalmas a rendőrség és a tűzoltóság egyidejű elérhetőségére is.

OMSZ vállalja, hogy biztosítja a beérkező hívások fogadását, valamint a közös mentésirányítási központ/diszpécser szolgálat, mentésirányítási feladatai ellátásához szükséges személyi és tárgyi feltételeket, valamint a mentésirányítási/diszpécseri feladatok hatékony ellátását az OMSZ kérdezési protokolljában rögzítettek szerint.

Az OMSZ mentésirányítója/diszpécsere:

* Köteles a telefonhívásokat minden esetben mentési felvételi adatlapon rögzíteni, és ha mentőgépkocsi riasztása szükséges, úgy az OMSZ Minőségügyi Kézikönyvének, mentés-betegszállításra vonatkozó szabályai alapján jár el
* Ha a szolgáltatónak adja át a feladatot, azaz ügyeletes orvost riaszt, az adatlap átadás-átvétel rovatán a pontos időmegjelölést jelzi, valamint az intézkedések rovatban feljegyzi, hogy az ügyeletes orvos mikor indult a helyszínre. Az ügyeletes gépkocsi indulásakor, illetve a feladat végeztekor rádión jelentést tesznek a mentésirányítónak. A rádió segítségével kaphat újabb riasztást, illetve kérhet mentőegységet az ügyeletet ellátó orvos.
* A bejelentőt, annak kikérdezése után tájékoztatja arról, hogy a feladatot a szolgáltató, vagy az OMSZ fogja ellátni.

Az ügyelet gyógyszerellátását és a lejárt gyógyszerek elszállítását a Teréz Anya Szociális Integrált Intézménnyel szerződésben álló Park Patika látja el. A műszerek sterilizálását, illetve a veszélyes hulladék átvételét a keszthelyi Városi Kórház biztosítja. Az ügyelet elektromos készülékeinek felülvizsgálatát a szombathelyi Aladdin Kft. végzi.

Személyi ellátottság:

* 4 gyermekorvos

7 felnőtt háziorvos, akik közül 3 rezidensként, szakmai felügyelettel

5 ápolónő

3 gépkocsivezető

Ügyelet felszerelésére vonatkozó megállapítások, minimumfeltételek teljesülése:

* A központi háziorvosi ügyelet tárgyi minimumfeltételei megfelelnek a 60/2003. (X. 20.) ESzCsM rendelet előírásainak.
* Az ügyelet eszközeinek felülvizsgálata folyamatos, dokumentált, eszköz, gyógyszer és továbbképzés tekintetében is.
* Az önkormányzat által vásárolt defibrillátor használatának oktatása megtörtént az ügyeletben résztvevő szakemberek részére, korszerű elsősegély nyújtási ismeretekkel egybekötve a 2015. év során megtörtént, Dr Dudás Margit és Csoba Attila mentőtiszt közreműködésével.

A központi ügyelet statisztikai adatait a 2015. évre vonatkozóan az alábbi táblák mutatják:

**Felnőtt ügyelet 2015. évi forgalmi adatai:**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **01** | **02** | **03** | **04** | **05** | **06** | **07** | **08** | **09** | **10** | **11** | **12** | **Össz.** |
| **Hévíz** | **81** | **77** | **53** | **57** | **83** | **63** | **60** | **61** | **31** | **49** | **39** | **49** | **703** |
| **Alsópáhok** | **7** | **6** | **7** | **9** | **6** | **8** | **11** | **4** | **6** | **8** | **5** | **5** | **82** |
| **Felsőpáhok** | **7** | **3** | **9** | **4** | **3** | **3** | **6** | **2** | **5** | **3** | **1** | **6** | **52** |
| **Nemesbük** | **10** | **3** | **8** | **6** | **7** | **7** | **8** | **7** | **7** | **5** | **4** | **7** | **79** |
| **Zalaköveskút** | **0** | **0** | **0** | **1** | **0** | **0** | **0** | **0** | **0** | **0** | **0** | **0** | **1** |
| **Egyéb** | **31** | **34** | **34** | **31** | **29** | **52** | **97** | **86** | **46** | **42** | **38** | **30** | **550** |
| **Összesen** | **136** | **123** | **111** | **108** | **128** | **133** | **182** | **160** | **95** | **107** | **87** | **97** | **1467** |

**Gyermek ügyelet 2015. évi forgalmi adatai:**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | **01** | **02** | **03** | **04** | **05** | **06** | **07** | **08** | **09** | **10** | **11** | **12** | **Össz.** |
| **Hévíz** | **42** | **31** | **28** | **13** | **18** | **14** | **23** | **18** | **11** | **20** | **16** | **13** | **247** |
| **Alsópáhok** | **10** | **7** | **7** | **8** | **2** | **1** | **5** | **7** | **3** | **0** | **7** | **4** | **61** |
| **Felsőpáhok** | **7** | **7** | **6** | **6** | **3** | **3** | **3** | **6** | **3** | **4** | **1** | **3** | **52** |
| **Nemesbük** | **5** | **5** | **4** | **3** | **4** | **1** | **4** | **4** | **6** | **1** | **1** | **0** | **38** |
| **Zalaköveskút** | **0** | **0** | **0** | **0** | **0** | **0** | **0** | **0** | **0** | **0** | **0** | **0** | **0** |
| **Egyéb** | **25** | **37** | **24** | **27** | **25** | **22** | **55** | **52** | **10** | **22** | **12** | **27** | **338** |
| **Összesen** | **89** | **87** | **69** | **57** | **52** | **41** | **90** | **87** | **33** | **47** | **37** | **47** | **736** |

Az adatok egyértelműen mutatják, hogy az ügyeleti ellátások nagyobb része a hévízi lakosok és az egyébből adódik össze. Az egyéb meghatározás azon ügyeletben ellátottakat takarják, akik felkeresik az ügyeletet, de nem tartoznak egyik ellátási területünk lakosai közé sem, tehát döntően itt helyben, vagy a környéken nyaralók, vendégek.

A nyári (július, augusztus) hónapokban magasabb az ügyeleten megfordult betegek száma, melynek nyilvánvalóan a város turisztikai adottsága az oka.

Az orvosok rendelkezésre állási ideje alatt, azaz 11 – 16 óráig használt telefon (06 83 340 149) hívás forgalma elenyésző. A helyi betegek többnyire a saját orvosukat értesítik 11-16 óra között, míg az ügyeletet nem áll módjukban igénybe venni, rendelés pedig már nincs. 2015-ben összesen 32 hívást fogadtunk, melyhez az orvost is riasztottuk. Két esetben azonnal értesítettük az OMSZ-t is. Megközelítőleg ugyanennyi azon hívások száma, melyek során az ügyeletről érdeklődő, tájékozódó személyt láttunk el információval.

Az ügyeleti teendőket ellátó gépjármű üzemeltetése, karbantartása, vizsgáknak való megfeleltetése folyamatos és az előírásoknak megfelelő. Rövid távon (néhány éven belül) szükséges lenne a gépkocsi cseréje, tekintettel korára, általános állapotára, futott kilóméterek számára, fenntartásból adódó várható költségek emelkedésére.

A központi ügyeletet is magába foglaló rendelőintézetben további szakmai tevékenységünk a háziorvosokkal, gyermekorvossal, illetve fogszakorvosokkal való együttműködés. Az üzemeltetésből adódó működés fenntartása, folyamatos működtetése és a problémás helyzetek megoldása szintén intézményünk feladata. Ebben együttműködő partnerünk a GAMESZ, illetve külső szolgáltatók. Ezek jellemzően

* + - * magas fokú higiénés körülmények biztosítása,
* fűtés, energiaellátás üzemeltetése és karbantartása,
* területrendezés,
* meghibásodott eszközök javítása, karbantartása.

Mindezek, valamint az épület további fenntartási költségei jelentős anyagi terhet jelentenek az intézmény számára, ezért megfontolandónak tartom annak felülvizsgálatát, hogy az ellátási szerződésben lévő praxisok és az intézmény között a terhek arányosan megosztásra kerüljenek.

1. **Bölcsőde**

A bölcsőde, mint a gyermekjóléti alapellátás része, a családban nevelkedő gyermekek napközbeni ellátását, szakszerű nevelését, gondozását nyújtó szolgáltatás.

A gyermekek védelméről, és gyámügyi igazgatásról szóló 1997. évi XXXI. törvény alapján:

* a bölcsőde olyan szolgáltató intézmény, amely az alapellátás keretében alaptevékenységként napközbeni ellátást nyújt a gyermek számára,
* a bölcsőde feladata a három éven aluli gyermekek gondozása-nevelése, harmonikus testi-szellemi fejlődésének segítése az életkori és egyéni sajátosságok figyelembevételével,
* a bölcsőde vállalhatja a hat éven aluli sajátos nevelési igényű gyermek nevelését, gondozását, amennyiben az ellátáshoz szükséges tárgyi feltételekkel rendelkezik.

Bölcsődébe a gyermek 20 hetes korától vehető fel, és alapesetben 3. életévének betöltéséig, illetve azon év augusztus 31 – ig, melyben a 3. életévét betölti (speciális esetekben december 31 – ig, illetve 5 éves koráig, 6 éves koráig – jogszabály által meghatározott esetekben). A bölcsődei ellátás megkezdése előtt a szülőnek munkáltatói igazolást (vagy leendő munkáltató esetén a munkába állás kezdő időpontjáról szóló igazolást) szükséges benyújtania a bölcsődevezető felé.

Bölcsőde bemutatása

Bölcsődénk 2011. okt. 3-án nyitotta meg kapuit a szülők és a gyermekek előtt, így viszonylag új intézménynek tekinthető. Az Európai Uniós támogatással elkészült épületben két egymásba nyíló csoportszoba található, a hozzá kapcsolódó külön mosdó helyiséggel és öltözővel.

Minden kisgyermek számára jellel ellátott szekrényt biztosítunk ruháik, és egyéb használati tárgyak számára. A csoportszobák tágasak, világosak, felszerelésük megfelel az előírt követelményeknek. A szobákhoz terasz és udvar kapcsolódik, ahol a gyermekek felszabadultan mozoghatnak. A gazdasági helyiségek között szerepel tálalókonyha, tejkonyha. A tároló helyiségek jól elkülönülnek egymástól (tisztítószerraktár, tiszta ruhák-vasalóhelyiség, játékraktár). A bölcsőde épülete teljes mértékben akadálymentes.

A bölcsőde 2014. június 31-ig a Brunszvik Teréz Napközi Otthonos Óvodához tartozott, majd a fenntartó döntése alapján 2014. július 1-től a Teréz Anya Szociális Integrált Intézményhez tartozik. Az elmúlt év során az a bölcsőde megőrizte önálló szakmai egységét, mindemellett szervesen kapcsolódott az integrált intézmény működési rendjébe, kialakult a munkamegosztások rendje, a tájékoztatási és beszámolási kötelezettség, pénzügyi eljárások rendje.

*Férőhelyek alakulása*

Férőhelyek száma: 26 fő

2015-ben felvett kisgyermek: 22 fő

Hévízi gyermekek száma: 10 fő

Hévízen dolgozó szülők gyermekeinek száma: 11 fő

Vidéki gyermek: 2 fő

2015. évben 15 kisgyermeket írattak be óvodába.

A bölcsődei felvételek során hévízi születésű gyermek nem került elutasításra. A Hévízre költöző családok gyermekei rövid várakozási idő után bölcsődei ellátásban részesülhettek, így a helyi igényeket maximálisan kielégítettük. Az intézmény integráltságát kihasználva a bölcsődei beíratásról több oldalról is tájékoztatjuk a szülőket: védőnők, családgondozó, gyermekorvos által is. Mindez azért szükséges, hogy a szülők meg tudják tervezni a munkába való visszatérés időpontját, összehangolva a bölcsődébe bekerülés várható idejével, ami olykor hónapokat is igénybe vehet, amennyiben a szülő nem jelezte felvételi igényét a beiratkozás során.

Szociális rászorultság alapján két kisgyermek került bölcsődénkbe, akiket a védőnők javaslatára azonnali hatállyal felvettünk, majd ősztől óvodába kerültek. A keszthelyi Pedagógiai Szakszolgálat kérésére (bár szakmailag eltérő álláspontot képviseltünk) intézményünkbe felvételre került egy SNI - s kislány, aki a nevelők számára komoly kihívást, és szakmai felkészültségét igényelt. A budapesti Szakértői Bizottság vizsgálata megállapította, hogy a gyermek további fejlesztéséhez szegregált intézményben való elhelyezése szükséges, így beigazolódott az a kezdeti szakmai álláspontunk, miszerint nem szerencsés a gyermek bölcsődénkbe való felvétele, így azóta már a megfelelő intézménybe került beíratásra a gyermek.

Férőhelyek kihasználtsága, statisztikai adatok

* Nyitvatartási napok száma: 235
* Beíratott gyermekek száma: 4727
* Teljesített gondozási napok száma: 3604

Ezen adatok azt mutatják, hogy a bölcsőde kihasználtsága az előző évihez képest kb. 8 % - kal nőtt.

A térítési díjak megállapítás és a kedvezmények igénybe vétele 2015. szeptember 1 – ig az alábbiak szerint alakult:

* Gyermekvédelmi kedvezmény alapján ingyenes étkeztetésben részesülő gyermekek száma: 2 fő
* 50%-os díjkedvezmény igénybe vevők száma: 0 fő
* hátrányos helyzetű gyermekek száma: 2 fő

A gyermekétkeztetés normatív kedvezményének megváltozása kapcsán 2015. szeptember 1 –jét követően a kedvezmény igénybevételéről 22 szülő nyilatkozott, így:

* 3 családnál három, vagy több gyermeket nevelnek, ezért térítésmentes
* 9 családban az egy főre jutó havi jövedelem nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett, azaz nettó összegének 130%-át, így ezen jogcímen mentesülnek a térítési díj fizetése alól,
* 10 család pedig fizeti a megállapított térítési díjat.

Intézmény személyi feltételei, iskolai végzettség

* Bölcsődevezető 1 fő (felsőfokú végzettség)
* Kisgyermeknevelő 1 fő (felsőfokú végzettség)
* Csecsemő és gyermeknevelő-gondozó 3 fő (emelt szintű OKJ-s képzés)
* Bölcsődei kisegítő 2 fő (szakiskolai végzettség)
* Konyhai alkalmazott 1 fő (szakiskolai végzettség)

A jogszabályok által előírt szakmai létszámmal, valamint munkatársaink a szükséges iskolai végzettsége rendelkeznek.

*A bölcsőde működési rendje:*

Nyitva tartás: Munkanapokon 6:30-tól 17:00 óráig fogadjuk a kisgyermekeket.

Szünetek: Bölcsődénk a hivatalos törvény által biztosított napokon, szabadnapokon volt zárva. Munkaszüneti nap a Bölcsődék Napja, ezen a napon szakmai kirándulást szerveztünk. A nyári- és téli bezárások a fenntartó által meghatározott időpontokban történtek. Télen, a karácsony és újév közötti időszakra, nyáron pedig három hétre zárt be a bölcsőde, amely idő alatt megtörtént:

- kerítés festés

- tető alatti lambéria festése

- mosdók, öltözők, kiszolgálóhelyiségek festése

- udvari játékok fejújítása, javítása

- udvar rendezése

- az épület fertőtlenítővel történő nagytakarítása

A bölcsődei élet megszerzésének elvei:

* Kapcsolattartás a szülőkkel
* Családlátogatás
* Beszoktatás
* Saját gondozónő rendszer
* Gyermekcsoportok szervezése
* Napirend

*Élet a bölcsődében - szakmai munka:*

A bölcsőde kiemelt feladatának tartja a szülőkkel való szoros kapcsolat kialakítását, az egészséges életmódra nevelést, és a játék elsődleges szerepét.

*Kapcsolat a szülőkkel*

A bölcsődei nevelés-gondozás a családi neveléssel együtt, azt kiegészítve szolgálja a gyermek fejlődését. A szülők és kisgyermeknevelők folyamatosan, kölcsönösen tájékoztatták egymást a gyermek fejlődéséről. A korrekt, partneri együttműködés feltétele a kölcsönös bizalom, őszinteség, hitelesség ami mindkét részről megfelelően működött. A szülőkkel való kapcsolattartás egyéni és csoportos lehetőségeit kihasználták. Ilyen volt példádul a szülőkkel való beszélgetés érkezéskor-távozáskor, üzenő füzet használata, családlátogatás, szülők értekezletek, csoportos beszélgetések, hirdető táblán való tájékoztatás.

*Beszoktatás (adaptáció) – szülővel történő folyamatos beszoktatás*

Nagyon fontosnak tartottuk, hogy a beszoktatás fokozatosan történjen, és a szülővel közösen maradhasson a gyermek, ameddig ő ezt így érzi.

Minden esetben optimális időt biztosítottunk arra, hogy a gyermek akkor maradjon egyedül, amikor már biztonságban érzi magát. A kisgyermek és a nevelő között fokozatosan kialakuló érzelmi kötődés segítette az új környezethez való alkalmazkodásban.

*Saját gondozónő – rendszer*

Ez a rendszer a személyi állandóság elvén nyugszik, ami azt jelenti, hogy a csoport gyermekeinek egy része tartozik az egyik gondozónőhöz. Így tudtuk biztosítani, hogy több figyelem jusson minden gyermekre, jobban figyeljünk a gyermekek egyéni igényeit, problémáit, szokásait. Elsősorban a „saját” gondozónő segítette át őket a bölcsődei élet során adódó nehézségeken.

*Gyermek csoportok*

A bölcsődei gyermek csoport létszámát jogszabály állapítja meg, amit a szükséglet alakít.A gyermekek elosztásánál arra törekedtünk, hogy lehetőleg homogén csoportokat hozzunk létre, hiszen szakmailag ez támogathatóbb.A gyermekek a bölcsődébe járás teljes időtartalma alatt ugyanabba a csoportba jártak, ami növelte biztonságérzetüket, és társaikkal, valamint a felnőttekkel is szoros kapcsolatot tudtak kialakítani.

*Napirend*

A napirendre a kisgyermek születésétől fogva szükség van. Ez adja a gyermeknek a biztonságérzetet, a kiszámíthatóságot, az aktivitás és az önállósodás lehetőségét.Napirendünket igyekeztünk úgy kialakítani, hogy minden tevékenységre elegendő időt tudjunk biztosítani. Figyeltünk arra, hogy kiiktassuk a felesleges várakozási időt és a két csoport összehangoltan működjön.

*Játék*

A játék a gyermek elsődleges és legfontosabb tevékenysége. Munkánk során nagy hangsúlyt fektettünk arra, hogy elegendő időt, eszközt és helyet biztosítsunk a nyugodt, elmélyült játék kialakulására. A csoportszobákat úgy alakítottuk ki, hogy külön játszósarkok legyenek.Az éves játéktervezetből heti tervezetet készítettünk, amely a kicsik ismereteit bővítette:

* + Mondóka, ének
  + Mese, vers
  + Mozgás
  + Egyéb tevékenységek során

A folyosón kifüggesztve a szülők is nyomon követhették a heti történéseket, mely az év során egy új elemmel bővült: minden héten, szerdán gyümölcsnapot tartottunk, amely során a szülők otthonról hozott gyümölcsökkel egészítették ki gyermekük napi vitaminadagját, ezáltal egészségesebb táplálkozásra ösztönöztük a gyermekeket, családokat, valamint új ízekkel, formákkal ismerkedhettek meg a gyermekek.

*Ünnepek, hagyományok ápolása, melyet nagyon fontosnak tartunk:*

* + Farsang – délelőtti jelmezes mulatság
  + Húsvét – ünnepi készülődés, tojásfestés, fészeképítés, ajándékkeresés az udvaron, locsolkodás
  + Föld Napja – virághagymák dugványozása a bölcsőde udvarán
  + Madarak Fák Napja- kirándulás a hévízi erdőbe
  + Anyák napja – anyák köszöntése a csoportszoba feldíszített sarkában
  + Gyermeknap – szülőkkel közösen a bölcsőde udvarán
  + Bölcsődelátogató – újonnan beíratott gyermekek ismerkedése a bölcsőde dolgozóival, épületével
  + Télapó – udvari találkozás az ajándékot osztó Mikulással
  + Luca napja – óvodások Luca – napi jókívánságai, búza vetése poharakba
  + Karácsony – adventi készülődés, óvodások betlehemi műsorának megtekintése, ajándékok kibontása

Ebben az évben két új dolgot indítottunk el, melyet szeretnénk, fentiekhez hasonló hagyománnyá tenni.

* Márton-napi libafuttatás alkalmából szervezett játékvásár, mely nagy sikert aratott, a befolyt összeg egy részéből a karácsonyfa alá vásároltunk játékokat,
* Teréz anya lakóinak ajándékkészítése a gyerekek számára,
* valamint ezzel összefüggésben a gyerekek látogatása az otthonba, mely mindkét korcsoport számára pozitív hatással volt.

*Bölcsőde ingyenes szolgáltatásai*

Só szoba igénybevételének lehetősége az óvodában heti 2 alkalommal, amelyen a szülők biztosították a felügyeletet.Az alapellátáson túl még két családi nevelést támogató szolgáltatást is nyújtottunk a szülői igények figyelembe vételével.

* Csingi-ling zenebölcsi
* Csiri-biri torna

Kapcsolatok: a bölcsőde hagyományosan jó kapcsolatot ápol az óvodával, valamint a védőnői szolgálattal, gyermekorvosokkal, gyermekjóléti szolgálattal.

*Intézmény dolgozóinak képzése:*

* 40 órás TÁMOP 6.1.3. képzésen két kisgyermeknevelő vett részt,
* a Nyugat Magyarországi Egyetem levelező tagozatán egy nevelő (bölcsődevezető) fejezte be főiskolai tanulmányait.

*Érdekképviseleti fórum*

Októberben szülői értekezlet keretein belül megválasztottuk az új tagokat, melyről jegyzőkönyvet készítettünk. Az érdekképviselet a soron következő ülésén megvitatta, és elfogadta a Napirend átdolgozott változatát

Terveink:

* a hagyományok ápolására továbbra is nagy hangsúlyt szeretnénk fektetni
* minél több nevelő felsőoktatási képzésben részesüljön a magasabb szakmai színvonal érdekében
* a szülők és gyermekek elégedettsége megmaradjon
* minden hévízi gyermek számára helyet tudjunk biztosítani
* bölcsődei fejlesztőeszközök bővítése

A bölcsőde 2016 – ban ünnepli 5 éves fennállását. Ez a jubileum nagy öröm és büszkeség a város életében, melyről szeretnénk megemlékezni. A jubileum azonban kötelezettséget is jelent: felül kell vizsgálni a bölcsőde használódó eszköz állományát, technikai felszereltségét, játék állományát, udvari elrendezését, mert a napi használatból adódóan egyre gyakrabban jelentkeznek javítandó területek, pótolandó eszközök.

1. **Összegzés:**

2015. év közepétől vezetem a Teréz Anya Szociális Integrált Intézményt. Ahogy a kezdetekkor is, úgy az eddig megszerzett tapasztalataim is azt mondják, hogy munkatársaim áldozatos és magas szakmai színvonalon végzik dolgukat. Ahogy fogalmaztam a legutóbbi dolgozói értekezleten, az Intézmény egy hatalmas és bonyolult gépezet, és a legkényesebb „alapanyaggal”, EMBEREKKEL dolgozik, ezért nagyon sérülékeny, a legkisebb hiba is visszafordíthatatlan lehet. Mindezért nagyon fontos, hogy az egyes szakterületek szorosan együttműködjenek, egymás munkafolyamatait megismerjék, hiszen egyikük munkája sem lehet eredményes a másiké nélkül.

Jelen beszámolóval egyidejűleg zárult le az intézmény belső ellenőr általi vizsgálata, melynek jegyzőkönyv megállapítása tartalmazza, hogy nyilvántartásaink rendelkezésre állnak, vezetésük átlátható, a mutatószámok a valós igénybevételeket rögzítik, az állami támogatások elszámolására alkalmasak.

2015. évben több szervezeti átalakításra, mondhatni racionalizálásra került sor az intézményben. Itt azonban nem állhatunk meg, hiszen a folyton változó jogszabályi környezet, a szakmai előírások fejlődése, átalakulása rendszeresen megkövetelik azt, hogy a működés szervezeti rendszere, struktúrája felülvizsgálatra kerüljön. Szükségesnek tartom az Intézmény kapcsán egy rövid és hosszú távú terveket tartalmazó, célokat meghatározó terv kidolgozását, melynek mentén, még ha olykor apró lépésekkel is, de törekszünk a magas szakmai színvonal megtartásához, továbbfejlesztéséhez.

Ezúton is szeretném megköszönni a 2015. évi munkánkhoz nyújtott támogatásukat, segítségüket, egyúttal kérem a Tisztelt Képviselő-testületet, hogy fogadják el fenti beszámolónkat.

**2.**

**Határozati javaslat**

Hévíz Város Önkormányzat Képviselő-testülete a szociális igazgatásról és szociális ellátásokról szóló [1993. évi III. törvény 92/B. § (1) bekezdés d) pontja](http://uj.jogtar.hu/) alapján Teréz Anya Szociális Integrált Intézmény 2015. évi munkájáról szóló beszámolót elfogadja.

**3.**

**Bizottsági állásfoglalás**

|  |  |  |  |  |  |
| --- | --- | --- | --- | --- | --- |
| **Előterjesztés tárgya:**  Beszámoló Teréz Anya Szociális Integrált Intézmény 2015. évi munkájáról | | | | |  |
|  | **ülés időpontja** | **határozat-szám** | **szavazati arány** | **bizottsági vélemény (kisebbségi vélemény feltüntetése)** |
| **Pénzügyi, Turisztikai és Városfejlesztési Bizottság** | 2016. március 24. | 56/2016. (III.24.) PTVB határozat | 5 igen szavazat | A bizottság az előterjesztés határozati javaslatában foglaltak elfogadását egyhangúlag javasolja a Képviselő-testület számára. |

|  |  |  |  |  |  |
| --- | --- | --- | --- | --- | --- |
| **Előterjesztés tárgya:**  Beszámoló Teréz Anya Szociális Integrált Intézmény 2015. évi munkájáról | | | | | |
|  | **ülés időpontja** | | **határozat-szám** | **szavazati arány** | **bizottsági vélemény (kisebbségi vélemény feltüntetése)** |
| **Jogi- Ügyrendi,**  **Szociális Bizottság** | 2016. március 24. | 21/2016. (III.24.) JÜSZB határozat | | 2 igen szavazat | A bizottság az előterjesztés határozati javaslatában foglaltak elfogadását egyhangúlag javasolja a Képviselő-testület számára. |

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Hatósági osztályvezető/** |  |  |
|  |  |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **TASZII**  **Varga András intézményvezető** |  |  |  |
|  |  |  |  |